
HAPET MBLEDHJA

Genc Pollo - Zonja dhe zotërinj, anëtarë të komisionit, në këtë mbledhje ku  kemi parashikuar  të vazhdojmë me dëgjesat për kandidaturat  e Këshillit Drejtues të RTSH-së,  pas dy ditësh  seancash dëgjimore, do të doja të diskutonim për kalendarin e  punës së komisionit, në vijim të vendimit të Kuvendit për kalendarin e shqyrtimit të projektbuxhetit dhe të paketës fiskale, në mënyrë që, në përputhje me afatet e përcaktuara në të, të përcaktojmë ditët  e mbledhjeve për të shqyrtuar pjesën që na takon nga buxheti. Sipas shqyrtimit që i është bërë paketës fiskale të sektorit të arsimit apo sektorëve të tjerë  që mbulon komisioni, ato nuk preken, por buxheti duhet parë dhe sekretaria ka përgatitur një projektkalendar, të cilin po e lexoj.

Ditën e mërkurë datë 18.12.2013, ora 10:00 shqyrtimi dhe miratimi në parim i projektligjit “Për buxhetin e vitit 2014”. I ftuar përfaqësuesi i Ministrisë së Financave.

Ditën e premte, datë 20.12.2013 shqyrtimi nen për nen i projektligjit “Për buxhetin  e vitit 2014”.

Kemi dëgjesa ditën e martë, më datën 24.12.2013 me RTSH-në, Akademinë e Shkencave, Qendrën Kombëtare të Kulturës, ATSH-në dhe grupe të tjera të interesit. Këtu ia vlen të thërrasim, si ish-ministër i Arsimit më vjen në mend menjëherë, sindikatat e arsimit. Mund të diskutojmë se cilat janë ato grupe që mund të kenë interes të dëgjohen.
(Ndërhyrje pa mikrofon.)

Kjo është një praktikë e lavdërueshme, por jo e mjaftueshme. Ne duhet të dëgjojmë patjetër dy ministritë, institucionet që financohen nga buxheti i shtetit, por buxheti nuk është  vetëm  për shtetin, por për të gjithë shoqërinë, prandaj do të ishte një pasurim i praktikës sonë. Ne mund t’i ftojmë, sepse ata mund të jenë pasivë. 

(Ndërhyrje pa mikrofon.)

Ne mund të hartojmë një listë për t’i ftuar individualisht. Në rast se nuk vijnë, nuk kemi çfarë t’u bëjmë.

Rregullorja e ka që me një të tretën e anëtarëve të ftohen. Ne mund të biem dakord për një listë të përbashkët dhe i ftojmë si komision.

(Ndërhyrje pa mikrofon.)

Nesër në orën 10:00 fillojmë me  përfaqësuesit e Ministrisë së  Financave dhe miratojmë buxhetin në parim. Ata do të flasin në përgjithësi, ndërsa ministritë e linjës do të flasin nen për nen, sepse ato i dinë detajet.
(Ndërhyrje pa mikrofon.)

Pra, do të ftojmë përfaqësuesit e Ministrisë së Financave, për një prezantim të përgjithshëm, si edhe  përfaqësues  nga të dy ministritë e linjës. Pastaj do të hapim debatin. Më pas të shikojmë se  cilat do të jenë institucionet e tjera, por pa dëgjuar  këto dy ministri, do të ishte e pavend dhe jo në përputhje me nevojën që ka komisioni për t’u shqyrtuar në detaje se çfarë do të bëjë ky buxhet për arsimin dhe kulturën, pra për këto dy ministri. Kjo gjë mendoj se është e arsyeshme.

Kolegë, si mendoni, si ju duket më me vend, që nesër në mbledhje  të jenë edhe  përfaqësuesit e Ministrisë së  Arsimit, si edhe  ata të  Kulturës, apo ta lëmë për ditën e  enjte?

Atëherë, ju thoni që ditën e mërkurë të jenë  përfaqësuesit e Ministrisë së Financave. Ditën e enjte të jenë  përfaqësuesit e Ministrisë së Arsimit, si dhe të Ministrisë së  Kulturës.
Komisioni duhet të caktojë dy relatorë: një  nga maxhoranca dhe  një nga  opozita, në traditën më të mirë.

Janë dy gra,  zonja Hafizi dhe zonja Qirici, të cilat do të përgatisin relacionin për komisionin tonë, i cili duhet të dorëzohet ditën e  premte pranë sekretarisë teknike.

Në çfarë ore  është seanca plenare ditën e  hënë? Në orën 10:00. Pra, nuk kemi mundësi të zhvillojmë mbledhje.

 Ka dy propozime. 
Zotërinj, si ju duket më e përshtatshme, sepse varet nga ne? A të zhvillojmë mbledhje ditën e martë, në orën 12:00, duke parashikuar që seanca plenare do të vazhdojë gjatë, pasi gjithmonë ka zgjatur deri në mesnatë, dhe mund të mos jemi në gjendje ta fillojmë mbledhjen me freskinë e duhur në orën 10:00?
Propozimi tjetër është që ta shtyjmë  mbledhjen për  ditën  e enjte, në datën 26.12.2013. Jemi një ditë brenda afatit për të dorëzuar relacionin final. 

A jeni dakord për ditën e martë, pasdite në orën 16:00? Është vigjilja e Krishtlindjeve dhe nuk shkon.

Ditën e enjte, mund ta lëmë mbledhjen edhe në orën 10:00, sepse nuk kemi seancë plenare.

Zonja dhe zotërinj, nëse nuk ka ndonjë gjë tjetër, mund të vazhdojmë me dëgjesat e kandidaturave në ditën e tretë të tyre?

Meqë mund të kemi edhe impenjime të tjera, ndoshta do të ishte mirë të ushtronim sensin e vetëdisiplinës për mënyrën e dëgjesës. Ajo që mund të përmbledh unë nga përvoja e 2 ditëve është se nga 5 minuta mund të shkojnë 12 dhe 14, dhe kjo stimulohet nga pyetjet tona. Pyetjet janë të arsyeshme dhe legjitime, por përgjigjet që vijnë nuk është se na sjellin gjithmonë një informacion shtesë, që na bën ne më të informuar dhe vendimmarrjen tonë të ardhshme edhe më të bazuar, prandaj do të ishte mirë që të gjithë të bënim ose pyetje të shkurtra që marrin përgjigjen “po” ose “jo”, ose t’i eliminonim ato dhe të vijonim me kandidatët brenda afatit që kemi përcaktuar.

Zoti Boçi, urdhëroni dhe bëni propozimin tuaj!

Luçiano Boçi – Meqenëse unë e kam ngritur gjithmonë çështjen e paraqitjes së kandidaturave, që u anuluan për shkak të mosdorëzimit të dokumenteve në afatin e duhur, është gjetur një zgjidhje ligjore bazuar në nenin 62, pika “b” të Kodit të Procedurës Administrative. Komisioni të vlerësojë se propozimet për anëtarë të KDRTSH-së për kandidatët Robert Rakipllari, Eljona Bimbashi, Hamdi Jupe dhe Ferdinand Samarxhiu janë bërë brenda afatit ligjor dhe të bëhet miratimi i tyre në listën e kandidatëve që do të vazhdojnë më tej konkurrimin, meqenëse e shtuna dhe e diela nuk janë llogaritur në afatet e kohës së dorëzimit të dokumenteve të tyre. Ky është propozimi i bërë në bashkëpunim edhe me mazhorancën dhe kërkohet një konsensus në formë votimi nga ana jonë.

Genc Pollo – Ka një procedurë minimale Komisioni. Unë vetë kam qenë kundër shkeljes së ligjit, por mendoj se propozimi i bërë nga zoti Boçi dhe i mbështetur edhe nga zonja Hafizi na jep mundësinë (pavarësisht se është pak i sforcuar, duhet ta pohoj) që të jemi në kuadrin ligjor. Thelbi i këtij propozimi, siç e lexoj dhe kuptoj unë, është se janë 30 ditë, që quhen “ditët e punës” (dhe ky është përcaktimi që ka Kodi i Procedurave Administrative), ndaj të mos jetë 15 nëntori dita finale, por shtyhet në një ditë të caktuar, më vonë, që mendoj se përfshin dorëzimin e kandidaturave. 

Gjithsesi, do të ishte mirë që të votohej unanimisht, në mënyrë që të kemi një bazë politike sa më të fortë për këtë interpretim që bëmë. Do të ishte mirë që zoti Boçi dhe zonja Hafizi ta kishin bërë që në ditën e parë këtë propozim. Megjithatë, edhe pse me vonesë, ligjërisht mbetet. Për propozimin në fjalë kush është pro? Kundër? Abstenim? Janë 2 deputetë. Miratohet. Sekretaria të njoftojë edhe kandidaturat e ardhura brenda afatit të përcaktuar nga ky vendim.

Vijojmë me kandidaturën e radhës, që është zoti Zhani Ciko.


Mirëdita, mjeshtër Ciko!

Është kënaqësi që ju kemi mes nesh, sidomos si kandidat i propozuar për Këshillin Drejtues të Radiotelevizionit Shqiptar, pas përvojës së suksesshme që keni pasur në drejtimin e Teatrit Kombëtar të Operas dhe Baletit. Ju lutem prezantoni përpara komisionit, në një kohë mundësisht prej 3 minutash, idetë tuaja për reformimin dhe përmirësimin e punës në RTSH, dhe rolin që ju synoni të luani si anëtar i këtij Këshilli Drejtues, nëse Kuvendi do t’ju emëronte.

Zhani Ciko – Mirëdita!

Unë ju falënderoj për pranimin e kandidaturës sime për në Këshillin Drejtues të Radiotelevizionit, një institucion ku kam pasur fatin të punoj gjatë gjithë periudhës së tranzicionit deri në momentin kur u shkëputa për në Teatrin e Operas dhe Baletit.

Është një institucion ku problemet e muzikës janë probleme specifike që ngërthejnë sa vlerat e këtij arti, aq edhe funksionalitetin që muzika duhet të ketë në shërbim të kësaj medieje të rëndësishme elektronike, si për sa i përket programacionit, po ashtu specifikës muzikore që ka ky institucion, deri te veprimtaritë  qendrore të tij. Në këshillin e parë pluralist  që u bë atëherë, kam pasur rastin  të bëj pjesë edhe unë dhe të përjetoj gjithë fazat e ndryshme të transformimit të këtij institucioni. Po ashtu, edhe më pas, në vitin 2003, kam përjetuar të gjitha fazat e shndërrimit teknologjik të këtij institucioni.

Ku qëndron ajo që duhet bërë? Problemi i parë është që lidhja e muzikës me këtë institucion duhet të jetë e evidentuar, në radhë të parë, në të gjithë programacionin e saj. Duhet të kuptojmë një gjë: institucionet e mediave elektronike në botë ndahen në ato publike dhe në ato private. Media private i përdor programet muzikore në shërbim të biznesit të vet, ndërsa ajo publike në shërbim të edukimit estetik, qytetar, të mbrojtjes së shtresave në nevojë e të tjera principe që janë në bazë të veprimtarisë publike të një shteti demokratik siç është shteti ynë.

Në këtë drejtim besoj se ka shumë vend për të përmirësuar, pasi shpesh mungesa e një supervizioni, qoftë edhe nga anëtarët e Këshillave Drejtues, veçanërisht vitet e fundit (i pari kam qenë unë, i dyti ka qenë profesor Ramadan Sokoli dhe pastaj nuk ka pasur më), ka shkaktuar një farë spontaniteti, ku një regjisor, një redaktor, një konceptues emisionesh zgjedh një sigël nga shija e tij, pavarësisht nga përmbajtja që duhet të ketë ajo. 

Së dyti, një problem shumë i madh është problemi i emisioneve të cilat zhvillojnë shijet publike. Në këtë drejtim dihet problemi i muzikës sonë popullore dhe detyra që ka media publike të luftojë të gjitha ato fenomene negative që vihen re të shtuara në ambientin tonë muzikor e sidomos në komercialitetin e tyre.

Së treti, është përdorimi me efikasitet, në shërbim të politikës publike të një shteti, i trashëgimisë muzikore të këtyre institucioneve. Shikojmë programe të ndryshme te mediet private të bëra bukur, të ndriçuara jashtëzakonisht bukur, me shumë luks, por përmbajtja e tyre lë për të dëshiruar dhe kur ato përdorin, pa vënë në diskutim aspektin legal, krijmtarinë muzikore që është prodhuar në RTSH, shohim se jo gjithmonë ato janë funksionale dhe jo gjithmonë i shërbejnë një edukimi qoftë me principet e zhvillimit të vendit tonë sot, po ashtu edhe me ato vlera të qëndrueshme të së kaluarës. Ka pasur lëkundje dhe ka ende lidhur me marrëdhëniet e kulturës sonë muzikore, të ditëve tona, me atë që është krijuar përpara. Ende nuk ka një seleksion të miratuar nga ambientet tona me atë që është krijuar në vendin tonë që nga pavarësia e deri në vitet 90 e më vonë. Shpeshherë mungon kontemporaniteti, mungojnë emisionet shpjeguese për muzikën që krijohet sot te ne. Asnjëri nuk e di, me siguri ndër ju ka që e dinë, por në ambientet tona nuk e dinë se çfarë prodhohet sot në Shqipëri në fushën e muzikës, dihen vetëm në fushën e këngës dhe kryesisht në një ambient jo shumë të kultivuar. 

Nga ana tjetër është shumë e rëndësishme që produksioni elitar që ka Shqipëria, por edhe ato që prodhon Radiotelevizioni, koncertet simfonike, por edhe operat dhe produksione të tjera, shfaqe teatrale, të vijnë të përshtatura për medien publike, domethënë që edhe ai që jeton jashtë Tiranës, të ketë mundësi t’i marrë kur nuk është një ndjekës. Këto transmetohen zakonisht në atë orë që është e pamundur t’i shikosh. Në ora 1 të natës fillon opera dhe vazhdon deri në 5 të mëngjesit. Nuk e shohin dot as artistët vetë. Pra, vetëm shtypet butoni dhe transmetohen, në një kohë që materiali duhej zbërthyer, duhej bërë i përshtatshëm për çdo lloj shijeje dhe pastaj spektatori e zgjedh. 

Pra, ka probleme të trajtimit profesional, ka probleme të figurave, ka probleme të përzgjedhjes së stafeve të ngushta drejtuese, konferencierëve e të tjera probleme, të cilat unë mendoj se e bëjnë të domosdoshme, të paktën qoftë edhe prezencën e një anëtari, që të mund t’i trajtojë të gjitha këto probleme, në kuptimin që t’i supervizojë dhe t’i orientojë në funksionin ligjor që ka ky organizëm, të gjitha ambientet e Radios, të Televizionit, shtimi i programeve etj. Këto mendoj se mund të jenë në këtë kohë problematike.

Genc Pollo – Faleminderit, zoti Ciko!

Atëherë, siç ramë dakord një pyetje, mundësisht një pyetje.

Urdhëroni zoti Toçi!

Fatmir Toçi – Përshëndetje profesor!

Konsideratë për kontributin tuaj në fushën e muzikës. Unë kam një pyetje që lidhet me formimin tuaj profesional në fushën e muzikës, që ka të bëjë me RTSH-në. Ju e dini se si pjesë e atashuar e Radiotelevizionit Shqiptar është edhe Orkestra Simfonike e RTSH-së, e cila, për hir të së vërtetës, është jo gjithmonë një institucion organik ose strukturë organike e këtij institucioni, pasi përdoret edhe për raste të tjera. Në rast se ju do të ishit anëtar i këtij Këshilli Drejtues, a mendoni se kjo duhej të vazhdonte të ishte një strukturë e RTSH-së apo një institucion i pavarur, si një orkestër simfonike e Shqipërisë.

Faleminderit!

Zhani Ciko – Ju falënderoj për pyetjen.

Këtu kemi një person, të nderuarin zotin Ulqini, i cili ka qenë në bazën e bërjes së ligjit për RTSH-në dhe, me një konsensus, unë kam bërë këtë pjesë të ligjit për orkestrën e RTSH-së. Duke qenë se jam edhe një ndër instrumentistët e parë të kësaj orkestre, që kur është krijuar, e kam shumë të afërt. Tani ka ardhur koha që kjo orkestër, pas një përvoje pluraliste të gjatë që kemi ne, të ristrukturohet në programacionin e saj. Që t’i bie shkurt, duhet të jetë, sepse ne jemi i vetmi shtet në Ballkan që nuk ka filarmoni të shtetit. Mungon një orkestër filarmonike, që mbulon atë dramën e madhe koncertore dhe kjo ka të bëjë, pastaj, me mangësitë që krijohen në të. Ajo ka rëndësi që të mbahet në atë status që është, pra publike, por ka nevojë të menaxhohet më mirë. Për shembull, po jap vetëm një rast: programacioni që ka kjo orkestër është po ai që ka pasur shumë vite më parë,  domethënë hiqi një program koncertit e shtoji në program-koncertin tjetër.

Mungon zhdërvjelltësia. Unë mendoj se ka ardhur koha që duhet të bëhen koncerte të tjera në stinën e turizmit, të verës, të shfrytëzohen e ambientet,  jashtë në natyrë, siç i ka e gjithë bota, se ne i kemi të shumta këto ambiente. Nga ana tjetër, po kjo orkestër duhet të bëjë stinën e saj koncertore simfonike, mbase më të limituar dhe të shtojë koncertet e zhanrit, qofshin ato të muzikës xhaz, grupeve të vogla, të cilat do ta bënin të zhdërvjellë dhe do ta çonin në sistemin që, pak a shumë, e ka model ORF-ja, televizioni austriak. Pra, ku ka turizëm, ku ka një eveniment, atje shkon një kuartet, atje është edhe një studio e vogël lëvizëse, që merr dhe mban programet e të gjithë verës. Ka lokale të mrekullueshme në Tiranë që janë për veprimtari të nivelit më elitar dhe kjo orkestër duhet t’i bëjë këto aktivitete.

Përveç kësaj është shumë i rëndësishëm gërshetimi me artet e tjera. Nuk ka një koncert që të lidhë poezinë me muzikën. Ka vepra muzikore të muzikës sonë, që burojnë nga veprat letrare. Domethënë ka mbetur pak në konceptin që ka pasur. Në kohën e tranzicionit ne kishim hall të bëheshin koncertet, mos na iknin instrumentistët etj. Ka qenë një përpjekje shumë e madhe, titanike, kurse sot jemi në të tjera kushte. Sot ka nevojë për fantazi, që të transformojë brenda strukturës konceptin e të bërit muzikë në këtë institucion të rëndësishëm.

Genc Pollo – Faleminderit shumë zoti Ciko për prezantimin tuaj dhe uroj që të keni sukses në këtë garë!

Vijojmë me kandidaturën tjetër që është Fatos Baxhaku, gazetar i Institutit të Medias.


Mirëdita, zoti Baxhaku!


Mirë se erdhët për të prezantuar kandidaturën tuaj për anëtar në Këshillin Drejtues të RTSH-së para Komisionit të Edukimit dhe Medias. 


Ju lutem t’i përmbaheni afatit 3 minutash që ka vendosur komisioni. Mundësisht të na shpjegoni motivimin tuaj për të kandiduar dhe çfarë do të bënit ju, si anëtar i Këshillit Drejtues, për përmirësimin e RTSH-së, nëse do t’ju emëronte Kuvendi.


Fatos Baxhaku – Se çfarë më motivon, nuk e dija deri para disa ditësh. Nuk më kishte shkuar në mend.


Mendoj se Televizioni Publik Shqiptar është një pasuri shumë e madhe e shqiptarëve. Në gjendjen ku ai ndodhet sot, më duket pak si i mekur. Nuk e shoh Shqipërinë atje, shqiptarët, hallet e tyre, nuk shoh historinë, gjeografinë,  veten time dhe nuk arrij ta kuptoj pse. Nuk arrij ta kuptoj se cilat janë pengesat që e kanë bërë të tillë, përveçse  një lloj formalizmi në të cilin ka rënë. Nuk më duket e drejtë që ai të jetë në rangun e fundit të televizioneve kombëtare, edhe sipas shikueshmërisë, me sa shikoj unë. Ky është motivi që më ka shtyrë të vij sot këtu. Për më gjatë mund të flasim, por kam një kohë të shkurtër në dispozicion.


Genc Pollo – Po për sa i përket përmirësimit të performancës së RTSH-së, sepse ky është edhe synimi ynë. 


Fatos Baxhaku – Në radhë të parë, duhet të forcohet roli i Këshillit Drejtues, sepse më duket se ka qenë shumë formal gjatë gjithë këtyre viteve të fundit. Unë e njoh shumicën e atyre që kanë qenë anëtarë të tij. Ata kanë thënë fjalë të cilat nuk janë zbatuar. Këshilli Drejtues duhet të ketë një peshë të madhe edhe në kontrollin ekonomik dhe financiar. Sigurisht, duhet të fillojë të aplikohet puna me projekte, ashtu siç ndodh edhe në televizionet e tjera, në mënyrë që të thërriten afër këtij televizioni forcat më të mira krijuese, artistike. Kështu them që t’i jepet një hapësirë më e madhe televizionit.


Luçiano Boçi – Zoti Baxhaku, ju jeni realizues i disa emisioneve interesante, të cilat promovojnë Shqipërinë, gjeografinë e saj dhe problemet e njerëzve. Këtë lloj tradite, në qoftë se do të bëheni anëtar, do ta implementoni në TVSH?


Fatos Baxhaku – Do të mundohem, sepse është e vetmja gjë që di të bëj. Ka të bëjë me egon profesionale. Do të mundohem që këtë mënyrë të bëri televizion ta nxis edhe te të tjerët.


Genc Pollo – Fjalën e ka zoti Ziçishti. 


Ylli Ziçishti – Sigurisht që projektet janë të parat. A mund të më thoni se me çfarë projekti do të filloni?


Fatos Baxhaku – Do të mbetem pak a shumë në fushën time, atë të historisë e të udhëtimeve. Ka plot gjëra në Shqipëri për t’ua bërë të njohur shqiptarëve, sepse ne kujtojmë se e njohim Shqipërinë, por e njohim fare pak. 


Besoj se do të këmbëngul në fushat që njoh më mirë, që të shtohet prodhimtaria në këtë fushë. 


Genc Pollo – Nuk ka pyetje të tjera.


Faleminderit, zoti Baxhaku, për prezantimin dhe për angazhimin tuaj! Ju uroj të keni sukses në këtë garë! 


Fatos Baxhaku – Faleminderit juve!


Genc Pollo – Radhën për t’u prezantuar e ka Vasil Tole, muzikolog, kompozitor, nga Grupi  Shqiptar i të Drejtave të Njeriut, Albautor dhe Unioni i Gazetarëve Shqiptarë. 


Mirë se erdhët në këtë dëgjesë para komisionit tonë për të prezantuar kandidaturën tuaj për Këshillin Drejtues të RTSH-së.


Mundësisht brenda 3 minutave na shpjegoni se çfarë ju motivon për t’u kandiduar dhe se çfarë do të bënit ju dhe Këshilli Drejtues për të përmirësuar punën e RTSH-së?


Faleminderit!


Vasil Tole – Faleminderit, zoti kryetar!


Në fakt, u njoha me procesverbalet e komisionit dhe me standardet e kësaj dëgjese. Kam përgatitur një material që është shpërndarë nga sekretaria. Do të më lejoni që ta lexoj, që të jem brenda afatit prej 3 minutash. 


Për një RTSH publike dhe kombëtare, si kandidat për anëtar në Këshillin Drejtues të RTSH-së, së pari, do të çmoj në këtë detyrë përfaqësimin më të lartë të interesave të shikuesve, ndjekjen e përputhshmërisë me ligjin të të gjithë veprimtarisë së RTSH-së, si dhe gjenerimin e një pavarësie absolute të institucionit për të krijuar, prodhuar dhe transmetuar programe audiovizive me interes publik dhe kombëtar, larg çdo ndërhyrjeje ose ndikimi shtetëror, politik dhe ekonomik. Në bashkëpunim të ngushtë me Këshillin, për shikuesit dhe dëgjuesit e RTSH-së, do të jepja ndihmesën time që të realizoheshin këto prioritete:


1) Miratimi i platformës, strukturës organizative dhe programore të RTSH-së, hartimi i deklaratës së qëllimit dhe kontrata e shërbimeve të transmetimit publik në përputhje të plotë me interesin e publikut, duke u mbështetur në standardet më bashkëkohore të këtyre institucioneve publike në Europë e më gjerë.

2) Në përmbushje të detyrimit për të pasur një jetë artistike dhe kulturore gjatë gjithë vitit, do të përkushtohem që institucioni publik i RTSH-së të shndërrohet në një nga mbështetësit më të mëdhenj të krijimtarisë bashkëkohore muzikore, letrare dhe filmike të autorëve shqiptarë, si edhe të respektimit të së drejtës së autorit dhe të drejtave të tjera, të lidhura me të në nivel kombëtar. 


3) Përmes pasqyrimit të vlerave të trashëgimisë sonë kulturore, materiale dhe shpirtërore, larmisë së diversitetit kulturor dhe lartësimit të njeriut shqiptar dhe të gjuhës shqipe si vlerë identifikuese dhe element komunikimi në grup, do të nxis krijimin dhe realizimin e programeve të ndryshme audiovizive, të cilat argëtojnë, edukojnë dhe popullarizojnë këto vlera.

4) Në përmbushje të detyrimit ligjor për të mbajtur orkestrën simfonike, në bashkëpunim me stafin e orkestrës do të punoj që statusi dhe pagesat e muzikantëve të kësaj orkestre unikale në vend të ngrihen dhe ajo të caktohet si njësi administrative më vete  me emërtimin “Orkestra Simfonike e RTSH-së”, me aftësi juridike për të vepruar si institucion i veçantë në përbërje të RTSH-së, kjo përmes amendimit të statutit të RTSH-së, nenit 56 të saj. Krahas saj, do të kërkoj njohjen e Orkestrës Simfonike të RTSH-së edhe si institucion publik të artit e kulturës, referuar ligjit “Për artin dhe kulturën”, si dhe regjistrimin e saj në organizmat ndërkombëtarë në fushën e muzikës dhe edukimit përmes artit. 


5) Në përmbushje të detyrimit për të pasur mirëmbajte dhe për të krijuar arkiva pranë saj, do të mundësoj zbatimin e projekteve të dixhitalizimit dhe të publikimit të fondeve muzikore të organizuara sipas tipologjive muzikore nën siglën “RTSH muzikë simfonike, RTSH muzikë e lehtë, RTSH folklor muzikor etj”, me qëllim edukimin përmes artit dhe trashëgimisë kulturore shpirtërore, neni 118, pika 3 dhe shkronja “a” e nenit 124.


Genc Pollo – Faleminderit, zoti Tole! 


A ka pyetje?


CV-ja është shumë e plotë. Edhe prezantimi ishte shumë konciz, brenda afatit dhe i dhënë me shkrim. 


 Meqë nuk ka pyetje, zoti Tole, ju falënderoj për prezantimin tuaj! Ju uroj sukses në këtë garë!


Vasil Tole – Faleminderit për kohën dhe vëmendjen! 


Genc Pollo – Faleminderit juve!


Kandidatura tjetër është Anilda Sefgjini, avokate, propozuar nga Europian Center for Development and Education.


Zonja Sefgjini, mirë se erdhët për të prezantuar kandidaturën tuaj para komisionit!

Mundësisht brenda 3 minutave na shpjegoni se çfarë ju motivon dhe se çfarë do të bëni për RTSH-në, në rast se Kuvendi do t’ju emëronte anëtare të Këshillit Drejtues të tij.

Anilda Sefgjini – Përshëndetje të gjithëve! 

Eksperienca ime prej 19 vjetësh është në profesionin e juristes. Aktualisht unë jam avokate pranë studios që e kam hapur vetë para 4 vjetësh. Gjatë kësaj eksperience pune kam qenë disa herë këshilltare ligjore e bordeve drejtuese të disa institucioneve financiare. Për shkak të kësaj eksperience, unë e di se si përgatiten aktet, cili është qëllimi dhe ku shkohet nëpërmjet tyre, kështu që kam paraqitur kandidaturën time për të qenë anëtare e këtij bordi drejtues. 

Një ndër qëllimet që unë paraqita kandidaturën time dhe e konsiderova të vlefshme për ta prezantuar përpara jush është fakti se përveç eksperiencës që unë kam, e njoh televizionin si publik. Unë përzgjedh të shikoj disa emisione të RTSH-së, kjo vjen edhe për shkak të angazhimeve, sepse nuk kemi kohë të shikojmë shumë televizion. Duke gërshetuar faktin e të qenit publik me detyrën time si përfaqësuese e ligjit, mund të ndikoj në marrjen e vendimeve sa më afër publikut dhe në përputhje me kërkesat e ligjit, si edhe për t’i bërë ato sa më të kuptueshme dhe në përputhshmëri me ligjin. Kandidatura ime nuk është në kushtet e konfliktit të interesit, si një kusht i domosdoshëm dhe i nevojshëm i parashikuar nga ligji. 

Duke iu referuar detyrave që ka anëtari i Këshillit Drejtues të RTSH-se, ato përqendrohen në tri drejtime kryesore: 

Së pari, ka të bëjë  me miratimin e akteve kryesore ku bazohet veprimtaria  e RTSH-së (kontributi im do të jetë në lidhje me formën ligjore, me përputhshmërinë e këtyre akteve me ligjin). 

Së dyti, kompetencat e tjera lidhen me fushën e mbikëqyrjes së aktivitetit të RTSH-së (mbikëqyrja e RTSH-së konsiston edhe në menaxhimin e fondeve, por edhe në përgatitjen e programeve dhe të veprimtarive të tjera në përputhje me ligjin). 

Së treti, roli këshillimor, pra të japësh këshilla në lidhje me mënyrën se si të realizohen sa më mirë veprimtaria e televizionit dhe të drejtat e autorëve. Pra, pajtueshmëria me ligjin, përfaqësimi i interesave të shikuesve dhe të publikut, si edhe hartimi i gjithë akteve ligjore dhe orientimi i të gjithë veprimtarisë së RTSH-së, duke e bërë atë sa më publik dhe në përputhej me të gjithë bazën rregullative jo vetëm të ligjit për RTSH-në, por për të gjitha aktet e tjera ligjore dhe nënligjore që interferojnë dhe lidhen me këtë legjislacion. 

Genc Pollo – Faleminderit, zonja Sefgjini!

Pyetje nga kolegët? Nuk ka.

Meqë nuk ka pyetje, ju falënderoj për paraqitjen tuaj, për prezantimin e motiveve dhe të ideve që na dhatë! Ju uroj suksese në këtë garë!

Anilda Sefgjini – Faleminderit juve!

Genc Pollo – Vijon me paraqitjen e kandidaturës, zonja Entela Kasi, shkrimtare, përkthyese, eseiste, propozuar nga qendra mediatike “Kurajo”. 

Zonja Kasi, mirë se erdhët përpara komisionit për të paraqitur kandidaturën tuaj! 

Ju lutem, brenda 3 minutash thoni se çfarë ju motivon dhe si do ta përmirësoni punën e RTSH-së, në rast se do të zgjidheni nga Kuvendi anëtare e këtij këshilli.

Entela Kasi – Përshëndetje!

Faleminderit për kohën! Unë u takoj dy brezave: brezit të Shqipërisë së izoluar nën diktaturë dhe brezit të tranzicionit. Duke pasur eksperiencën e komunikimit dhe të menaxhimit të institucioneve publike, aktualisht jam nëndrejtoreshë e “Qemal Stafës”, i kemi sjellë përmes  komunikimit dhe menaxhimit dy vlera jashtëzakonisht të mëdha, duke pasur parasysh vizionin e shoqërisë së të nesërmes. Nën statusin e presidentes së “Qendrës së Shqipërisë”, që është organizatë botërore e letrave me zyra në Londër, unë vazhdoj të besoj dhe të mendoj se imazhi që i duhet vendit në rrafshin e kulturës kombëtare, si edhe RTSH-së, ashtu si në vendet e qytetëruara të shoqërive të hapura, ky televizion duhet t’i rikthehet publikut. Sigurisht që ky është një thesar dhe një pasuri kombëtare, sepse ka një histori të jashtëzakonshme, por nuk është një çështje biznesi dhe nuk është një çështje e televizioneve private ku operohet në forma të tjera.  Në këtë rast, shpresoj që vizioni im të jetë ai i çka shoqëria e sotme dhe e nesërme duhet të jetë,  imazh  që përcillet edhe në botën aktuale, një shmangie totale nga influencat e partive politike dhe pushteteve politike, duke reformuar në maksimalen e mundshme, një menaxhim cilësor, zbatim i ligjshmërisë, për t’i sjellë publikut atë çka i mungon në realitetin e sotëm, në krahasim me botën e qytetëruar. Vizioni im është të bëj një menaxhim të cilësisë dhe të shërbimit, sepse ky televizion duhet t’i shërbejë vendit dhe imazhit të vendit në të gjithë botën, ku ne shihemi dhe dëgjohemi.

Genc Pollo – Faleminderit, zonja Kasi!

A ka pyetje?

Fjalën e ka zonja Hafizi.

Mimoza Hafizi – Përshëndetje, zonja Kasi!

Jam kureshtare të di diçka për aktivitetin tuaj si përkthyese edhe eseiste?

Entela Kasi – Jam përkthyese e gjuhës angleze. Kam përkthyer disa autorë në gjuhën shqipe, por edhe veprat e mia janë përkthyer në botë. Është një marrëdhënie komunikimi me “Pen International”, e cila është Organizata Botërore e Letrave me zyrë në Londër, e themeluar në kohën e Luftës së Dytë Botërore. Kjo organizatë është drejtuar dhe menaxhuar nga shkrimtarë me reputacion të nivelit “Nobel”. Përkthimi është pasioni im. Imazhi dhe atdheu që i përkas nga origjina është detyrimi dhe morali im për të qenë në ato nivele.

Ju faleminderit për kohën dhe vëmendjen!
Genc Pollo - Fjalën e ka Jani Malo, gazetar dhe botues nga Shoqata e Botuesve Shqiptarë.

Zoti Malo, faleminderit!

Ju lutem, brenda 3 minutave na paraqitni motivet dhe ambiciet tuaja për të përmirësuar punën e RTSH-së si anëtar i Këshillit Drejtues, në rast se Kuvendi vendos t’ju emërojë në këtë post. 

Jani Malo – Unë jam propozuar nga Shoqata e Botuesve, e cila për 16 vjet ka pasur përfaqësuesin e saj në këtë Këshill. Jam ekonomist në profesion, të cilin e kam ushtruar për 8 vjet, 8 vjet të tjera kam punuar si gazetar i revistës “Hosteni” e, më pas, gati dyfishin e kësaj kohe, kam punuar si botues. Këto 3 eksperienca besoj se do të më ndihmojnë, nëse do të zgjidhem, për të punuar sa më mirë në Këshillin Drejtues të RTSH-së. 

Së pari, duke qenë ekonomist, RTSH-ja ka probleme të mëdha në këtë aspekt.

Së dyti, duke qenë gazetar, i di problemet editoriale të këtij institucioni. Unë diku kam lexuar se RTSH-ja do të jetë një sfinks gjigant. Nuk e besoj këtë, sepse sfinksat as nuk ngjallen, as nuk reformohen. Unë besoj se ajo është një gjallesë, por e fjetur. Duke e qenë e tillë, mendoj se duhet zgjuar dhe për ta bërë këtë, duhen këto reforma, që unë mendoj se duhen bërë në fushën ekonomike dhe atë editoriale. Duke qenë edhe i paangazhuar politikisht, mendoj se kjo më ndihmon për ta bërë këtë institucion më të pavarur, sepse, siç e thashë, si gjallesë e fjetur, kam përshtypjen se ka fituar shumë nga reflekset e Pavllovit dhe, sa herë ndërrohen pushtetet, ndërron edhe ngjyrën. Kjo gjë duhet të ndryshojë e para në RTSH. 

Genc Pollo – Edhe i paangazhuar politikisht nuk më duket pozitive. Njeriu duhet të ketë një kredo në jetë, mund të mos jetë me një parti të caktuar, por një politikë të caktuar duhet ta ketë, sepse i duhet të besojë në disa ide dhe në rastin më të mirë të angazhohet. Pra, ju duhej të thoshit “i paangazhuar partiakisht”, por politikisht mundet, sepse politikat përfshijnë nga të gjithë krahët.

Zoti Toçi, keni fjalën.

Fatmir Toçi – Njeriu është qenie politike, kështu që unë bie dakord me ju.

Përshëndetje, zoti Malo, miku im prej 20 vjetësh!

Po të vini re, të gjitha televizionet rreth nesh, në rajon apo edhe ne vendet e tjera të Europës, si Greqia dhe Italia, kanë në mënyrë periodike një emision që i kushtohet librit. A mendoni se RTSH-ja ia ka dhënë këtë hapësirë librit shqip gjatë kësaj periudhe? Çfarë do të ndryshoni ju, nëse do të jeni nesër anëtar i Këshillit Drejtues?

Jani Malo – Unë mendoj se RTSH-ja në fushën e librit ka bërë dhe bën shumë emisione, por gjithsesi nuk janë të mjaftueshme dhe duhet të përmirësohen cilësisht. RTSH-ja duhet të krijojë atë balancën që mungon në fushën e edukimit dhe të zbavitjes në raport me televizionet e tjera, që japin pak më tepër sesa duhet. RTSH-ja nuk ka rënë në nivele banale, siç mund të bjerë ndonjë televizion privat, por ajo duhet të krijojë emisione me cilësi më të lartë për të balancuar në njëfarë mënyre atë që mungon në televizionet e tjera. 

Ganc Pollo – Pyetje tjetër? Nuk ka. 

Zoti Malo, ju falënderoj për prezantimin që na bëtë, si dhe ju uroj suksese në këtë garë!

Zonja Rama, mirë se erdhët!

Ju jeni zëvendësdekane, e propozuar nga Fakulteti i Marrëdhënieve Ndërkombëtare për të kandiduar për Këshillin Drejtues të RTSH-së. Ju lutem, brenda 3 minutave na shpjegoni idetë tuaja, motivimin, pse dhe çfarë do të bëni në rast se do të jeni anëtare e këtij Këshilli Drejtues për të përmirësuar punën e RTSH-së?

Nevila Rama – Jam doktore e shkencave në fushën e teknologjisë së informacionit, jam zëvendësdekane në Fakultetin e Shkencave Politike dhe Juridike. Kam një eksperiencë të kaluar të 10 vjetve më parë, kur kam punuar në RTSH, duke kryesuar zyrën e EBU-së në këtë Televizion. Mendoj se eksperienca që kam në fushën e televizionit, por edhe në atë me të cilën merrem tani, pra në mësimdhënie, më vë në kontakt të vazhdueshëm me të gjitha grupet e interesit të shoqërisë. Duke qenë anëtare e Këshillit Drejtues, nëse do të më votoni, do të jem në gjendje të përcjell mendimin e publikut dhe të shoqërisë në lidhje me reformën e RTSH-së, pasi unë mendoj se RTSH-ja ka nevojë për një reformë të thellë, duke qenë se gjatë gjithë këtyre viteve nuk ka arritur të ndjekë trendin e zhvillimit dhe të emancipimit të shoqërisë shqiptare, për pasojë edhe realizimin e misionit të saj publik. 

Mendoj se reforma e RTSH-së duhet të bazohet në dy shtylla kryesore: 

Së pari, me përfshirjen e shoqërisë në vendimmarrjen, përzgjedhjen dhe realizimin e programacionit të RTSH-së. Krahas procesit të dixhitalizimit, i cili është një detyrim për RTSH-në deri në vitin 2015, duhet të fillojë një reformë dhe modernizim i saj edhe në aspektin e kthimit në një medie interaktive, ku qytetarët, shoqëria, e cila është aksionere në këtë Televizion, nëse mund të konsiderohet kështu, të jetë pjesë e realizimit të programacionit, ku publiku të zgjedhë jo vetëm çfarë emisioni dëshiron të ndjekë, por edhe kur do ta ndjekë. RTSH-ja, në gjykimin tim, nuk është një medie moderne, pasi i mungon aspekti i argëtimit, që është një mision për të gjitha televizionet kudo në botë. Nga ana tjetër, ajo çka bie më shumë në sy është fakti që Radiotelevizioni Publik nuk kënaq audiencën e tij dhe ka një rënie drastike në audiencë, duke mospërmbushur misionin e tij për informim, edukim dhe emancipim. 

Genc Pollo – Faleminderit, zonja Rama, për paraqitjen!

Zonja Hafizi ka një pyetje.

Mimoza Hafizi – Zonja Rama, ju jeni zëvendësdekane e Fakultetit të Shkencave Politike dhe Juridike, por në një universitet privat. Në cilin? 

Nevila Rama – Në Universitetin Mesdhetar të Shqipërisë. 

Mimoza Hafizi – A keni punuar ndonjëherë në universitet publik? Ngaqë ju e njihni sektorin privat, dua të di ndjeshmërinë tuaj në raportin publik-privat që është në sferën universitare, por me siguri ka specifikë tjetër në fushën e medies, meqenëse RTSH-ja operon dhe do të operojë në një konkurrencë me tregun privat. 

Nevila Rama – Faleminderit, për pyetjen!

Unë e konsideroj, të paktën fushën e ngushtë ku operoj, se është një nga universitetet private në Shqipëri, si një fushë që ka interes publik dhe është në shërbim të publikut. Mendoj se edhe arsimi privat, në çdo cikël dhe nivel, është pjesë e shërbimit të publikut. Si i tillë, mendoj se jep kontributin e tij në përmirësimin e cilësisë së arsimit të lartë në Republikën e Shqipërisë. 

Bedri Hoxha – Ju thoni se duhet të përfshihet publiku në caktimin e programacionit, si mund të realizohet kjo, ndërkohë që ju si Këshill dhe si bord duhet të jeni përfaqësues dhe specialistë të kësaj pune? Si mund të realizohet përfshirja e publikut drejtpërdrejt?

Nevila Rama – Në radhë të parë, kjo vjen duke rritur audiencën e RTSH-së dhe në mënyrë më specifike duke e kthyer këtë Televizion të prekshëm për një pjesë më të madhe të popullsisë, kryesisht për rininë. Kjo mund të çojë edhe në krijimin e internet media-s, që është pjesa më e përparuar e medies, ku përfshihet edhe publiku në përzgjedhjen e programacioneve dhe fushave që janë me interes më të madh për të. 

Genc Pollo – Një kandidat tjetër na thoshte se RTSH-ja nuk pyet për asgjë, nuk pyet se kush duhet të jetë spiker, kush redaktor, nuk pyet publikun. Kjo gjë është shumë e vështirë, siç është edhe demokracia, sepse janë disa gjëra që nuk votohen me referendum. Ka kritere dhe profesionalizëm, dhe këto nuk mund t’i përcaktojë të gjitha publiku. Pa dyshim që përcakton një gjë të madhe. Rëndësi ka prodhimi, më pas publiku në internet media  zgjedh atë që do me klikimin e tij dhe nuk pret programacionin e RTSH-së apo të çdo televizioni tjetër kur t’i vijë ose nëse i përputhet apo jo me ciklin e jetës ditore. Kjo është një temë ende e hershme për RTSH-në, apo jo, meqenëse jeni e specializuar në këtë fushë, qoftë si përfaqësuese e EBU-së, qoftë në zanatin që ushtroni. 

Nevila Rama – Reforma e RTSH-së, në gjykimin dhe në mendimin tim, nuk do të kryhet dhe realizohet në një kohë të shkurtër. Natyrisht, nuk do të jetë edhe pa dhimbje, pasi në radhë të parë, në gjykimin tim, duhet të ketë një transformim të personelit të RTSH-së. Kjo mund të ketë kosto social-ekonomike në lidhje me ata punonjës. 

Genc Pollo – Kur thoni “reformim”, evitoni fjalën “shkurtim”, me sa kuptoj.

Nevila Rama – Jo shkurtim. Në gjykimin tim, hapja e një konkursi mund t’u japë shansin të gjithë personave të punësuar për të konkurruar për poste të reja.

Genc Pollo – Faleminderit, zonja Rama! 

Më duket se me ju i harxhova të gjitha pyetjet e mia. Ju uroj suksese në këtë garë!

Në vijim do të dëgjojmë zotin Shefqet Bruka, kandiduar nga qendra “Integrim dhe Zhvillim Demokratik”. 

Zoti Bruka, mirë se erdhët në këtë dëgjesë para Komisionit tonë! Ju lutem, brenda 3 minutave na paraqitni motivet që ju shtyjnë dhe idetë se si mund ta përmirësoni ju punën e RTSH-së si anëtar i Këshillit Drejtues, në rast se emëroheni në këtë post. 

Shefqet Bruka – Faleminderit!

I nderuar zoti kryetar,

Të nderuara zonja dhe zotërinj deputetë, 

Unë jam Shefqet Bruka, datëlindja 1963, lindur në Kukës dhe banues në Tiranë, me arsim universitar, i martuar dhe me tre fëmijë. 

Propozimit të një organizate joqeveritare, që quhet “Integrim dhe Zhvillim Demokratik”, iu përgjigja pozitivisht për të pranuar kandidaturën për anëtar të Këshillit Drejtues të RTSH-së nisur nga disa motive:

Së pari, eksperienca me organet kolegjiale.

Së dyti, eksperienca në administrimin dhe menaxhimin e çështjeve publike, sidomos në nxitjen dhe zhvillimin e bashkësive lokale. Këtë do ta argumentoj me pozicionet e punës sime që kam pasur që në vitin 1996. Kam kryer detyrën e kryetarit të Këshillit të Rrethit të Kukësit, një detyrë e vështirë, sidomos në vitin 1999 me menaxhimin e krizës së Kosovës, ku kam qenë një nga faktorët kryesorë të menaxhimit të pushtetit lokal në atë zonë.

Një periudhë kam punuar me të huajt, me projektet e UNDP-së dhe të BE-së në qarkun e Kukësit, kryesisht në fushën e rehabilitimit të dëmeve të luftës si rezultat i bombardimeve nga ushtria serbe.

Kam punuar në pozicionin e kryetarit të qarkut të Kukësit, pozicion i qeverisjes vendore, që nxiste zhvillimet rajonale. Këtu dua të fiksoj një nga pikat e mia të forta: dixhitalizimin e kadastrës së Kukësit për herë të parë në Shqipëri. Kam punuar në projekte të ndryshme, që kishin të bënin me financimet e donatorëve, kryesisht UNDP-së dhe delegacioneve të BE-së. 

Së fundi, jam drejtor në Qendrën Administrative Operacionale Detare Durrës, qendër që në misionin e saj ka koordinimin dhe bashkëpunimin e institucioneve që kanë interesa dhe përgjegjësi më tej. 

Nëse do të kem votëbesimin e Kuvendit, dua të parashtroj para jush disa nga parimet e punës sime, nëse do të jem anëtar i Këshillit Drejtues të RTSH-së.

Së pari, një nga parimet e mia gjatë gjithë kohës dhe në të ardhmen është ligjshmëria. Pa dyshim, Këshilli i RTSH-së është një organ kolegjial dhe duhet të respektojë Kushtetutën, ligjin  “Për  mediat audiovizive”, statutin dhe rregulloret e saj. Ky do të jetë dhe një nga parimet e mia vendimtare në punën time në këtë këshill.  


Së  dyti, një nga parimet e tjera do të jetë parimi i paanshmërisë, ndershmërisë dhe pavarësisë. Në ushtrimin e këtij funksioni unë do të jem i paanshëm, i ndershëm dhe do të shmang çdo veprim ose mosveprim që vjen nga faktorët e jashtëm, siç janë faktorët personalë, politikë, familjarë dhe shoqërorë. 


Së treti, është parimi i mbrojtjes së interesit dhe të drejtave të Radiotelevizionit Shqiptar. Interesat dhe të drejtat e shikuesve dhe dëgjuesve të Radiotelevizionit Shqiptar do të jenë në qendër të vëmendjes sime në vendimmarrje si anëtar i këtij këshilli. Këshilli Drejtues i Radiotelevizionit do të jetë  i suksesshëm nëse dëgjon sugjerimet, idetë e shikuesve dhe dëgjuesve, nëse përfaqëson pikëpamjet e tyre.

Së fundi, por jo nga rëndësia, është parimi i mbështetjes dhe i bashkëpunimit me drejtorin e ri të Përgjithshëm të RTSH-së, me stafin drejtues në konceptet e miradministrimit dhe menaxhimit të vizionit të ri për Radiotelevizionin, për të zgjidhur njëherë e mirë kontradiktën që ekziston mes një radiotelevizioni, që ka resurset dhe asetet më të mëdha në vend, dhe shikueshmërisë më të vogël që ka aktualisht në treg. 

 
Faleminderit!


Genc Pollo – Faleminderit, zoti Bruka! Ju uroj suksese në këtë garë!


Fjalën e ka zoti Përvathi. 

Ju po kandidoni si anëtar i Këshillit Drejtues të RTSH-së dhe brenda 3 minutave do të donim të dëgjonim idetë tuaja, si do të kontribuoni për ta përmirësuar punën dhe performancën e RTSH-së, në rast se Kuvendi ju emëron në këtë post. 

Pashk Përvathi - Faleminderit!

(Mungesë incizimi.) 

Fatmir Toçi – Në fakt, unë jam një nga admiruesit e pikturave tuaja.  Pa e ditur ju, unë kam blerë 3 nga pikturat tuaja dhe të them të drejtën i shijoj shumë. 

Dua të bëj një pyetje që lidhet dhe me profesionin tuaj. A mendoni se RTSH-ja deri më sot u ka dhënë hapësirën e duhur problemeve të artit në përgjithësi, arteve figurative dhe arteve të aplikuara? Çfarë do të ndryshonit ju, në qoftë se nesër do të ishit anëtar i këtij këshilli drejtues?

Pashk Përvathi -  (Mungesë incizimi.) 

Alfred Peza – Unë nuk kam pyetje, por kisha menduar që eksperienca juaj dhe lidhja juaj me median kishte filluar me gazetën “Koha Jonë”.

Ju jeni autor i asaj çfarë shkruhet prej 23 vjetësh te “Koha Jonë”,  kështu që kisha menduar se kjo do të ishte ajo që do të thoshit të parën. 

Për sa i përket asaj që ju thatë se nuk keni punuar, punimet tuaja i kam parë nga Tokio në Washington. 

Pashk Përvathi - (Mungesë incizimi.)

Alfred Peza - Faleminderit!

Luiza Xhuvani – Përshëndetje dhe urime për të gjithë karrierën tuaj profesionale!

Dëgjova se keni qenë kandidat për kryetar i njësive vendore nga Partia Demokratike. Një nga kriteret që duhet të plotësojnë anëtarët e bordit është mospërfshirja e tyre në politikë. Unë dua të di se si është sot pozicioni juaj politik. 

Pashk Përvathi – (Mungesë incizimi.) ...Paskam folur pa mikrofon. Unë kam thënë se ia vlen t’i sakrifikoj penelat e mi për 4 vjet dhe të realizoj ato projekte që unë kisha ëndërr. Kisha në planet e mia rrugën e kalasë, shëtitoren e lumit Drin, por përballë meje kisha një kandidaturë të fortë, një djalë shumë të mirë, por ishte ndërtues. Pra, është e pamundur të fitosh përballë ndërtuesve. Unë e kam mirëpritur dhe e mirëpres një ftesë, nëse më vjen, për të bashkëkontribuar për qytetin tim. Kjo është e vërteta. Me zotin Musa kemi një eksperiencë të përbashkët dhe po ju them se te KKRT-ja kam dhënë kontribute të veçanta. Unë po ju tregoj një rast, për të treguar se nuk kam qenë i lakuar asnjëherë. Kur do të merrej vendimi për të zgjedhur operatorët kombëtarë dhe pasi kishin bërë një verifikim të të gjitha televizioneve nëpër ngrehinat e  tyre, unë u binda që në kushtet e atëhershme ishte vetëm një kandidaturë që meritonte të merrte licencën kombëtare. Dhe kam shmangur presionin e kolegëve të mi, për të pasur vendim unanim për kandidaturën e dytë. Kam shmangur segmente të presionit që vinin nga politika, sepse donin  të jepnin 2 licenca. Njërën e ka fituar televizioni “Klan” dhe tjetrin televizioni  “Arbëria”. Unë nuk isha i bindur për televizionin “Arbëria”. Konkluzioni im është botuar në Fletoren Zyrtare, ku kam thënë se Shqipëria në momentin e tanishëm nuk është e përgatitur për dy licenca kombëtare, çka më rezultoi e drejtë dhe jam ndjerë mirë më pas, sepse vetëm pas 3 muajsh doli në skenë televizioni “Top Channel”, që u privua për 10 vjet nga licenca kombëtare, ndërsa televizioni “Arbëria” të gjithë e dimë se ku përfundoi.

Faleminderit!

Genc Pollo – Faleminderit, zoti Përvathi, për kandidaturën tuaj!

Fjalën e ka zonja Laureta Roshi. 

Laureta Roshi është kandidatura tjetër. Ajo është gazetare te shoqata “Gruaja në Media”.

Zonja Roshi, brenda 3 minutave duhet t’i paraqisni komisionit motivet tuaja për të kandiduar si anëtare e Këshillit Drejtues të RTSH-së. 

Laureta Roshi – Në qoftë se do të jem anëtare e Këshillit Drejtues në RTSH, brenda grupit të punës me të gjithë anëtarët e tjerë, do të stimulonim atë pjesë të drejtuesve që do të zgjidhen po nga ky këshill brenda strategjisë së tyre, që mendoj se duhet përmirësuar pak në dy drejtime: të jetë pak më transparent Bordi i Administrimit (janë dy leva që varen nga ky Këshill), si dhe këshilli i audios dhe i shikuesve. Brenda ligjit është një këshill që mat audiencën qoftë të radios, qoftë të televizionit. Kjo është një hapësirë ku mund të përmirësohet pak më shumë transparenca dhe mënyra e sondazheve ose e intervistimit për ta matur këtë audiencë. Pse e nisa nga audienca? Sepse me matjen reale të audiencës ne kemi mundësinë të dimë fashën e transmetimit, të dimë që programacioni që ne kemi, që ka edukimin dhe informimin si bazë e më pas argëtimin, të jetë në targetin e duhur dhe të ketë një rezultat pozitiv.  RTSH-ja shihet, sepse ka një mbulim shumë të madh të territorit, është më i fuqishmi në sinjalin televiziv. Ndërkohë, RTSH-ja ka një përmirësim të teknologjisë. Ajo që dua të them dhe që mbetet janë njerëzit të parët. Pra, ajo pjesë e grupeve që punojnë brenda RTSH-së të ndihen të motivuar si në sektorin e projekteve, që është një tjetër minierë pune, si dhe një hapësirë për të talentet e reja të gazetarisë, që do të thotë të japë më shumë përparësi me emisione të suksesshme. Gjithashtu, mendoj se në RTSH nuk duhet të mungojë autoreklama, në mënyrë që të zhvillohet sa më shumë produksioni me vulën e RTSH-së.

RTSH-ja ka prona pa fund në të gjithë Shqipërinë dhe midis pronave të saj janë edhe burimet në studiot fikse. Nga eksperienca ime mendoj se prej tyre burojnë vërtet histori shqiptare. Këto studio lokale nuk duhet të jenë thjesht pasuese të një lajmi të kronikës së zezë apo të një lajmi dite. Ato duhet të shndërrohen në produksione lokale, në këtë mënyrë e shmangim pak edhe atë pjesë që është lajmi lokal, pra lajmi i televizionit kombëtar, duke ruajtur raportet e informimit dhe shijen që kanë shikuesit. Në këtë mënyrë në aspektin profesional rritet edhe autoriteti i RTSH-së. 

Aspekt tjetër është trajtimi i figurës. Në RTSH figura për portretet njerëzore është më e shpejtë dhe kalimthi sesa në kanalet e tjera televizive. Mendoj se RTSH-ja ka kapacitete të plota, sepse, kur duam të informohemi për një lajm të saktë, ne kalojmë në kanalin e RTSH-së që të marrim informacion më të plotë dhe më të shpejtë. Mendoj se ka hapësira për të punuar më mirë për pjesën e informimit nga publiku për publikun, që të bëhen pjesë e spektakleve apo të konkurseve, që përcjellin jo thjesht portrete njerëzish, por informacion për brezin e ri, që duhet të mbajë mend historikun dhe artin e qytetit të tij. 

RTSH-ja ka pasur një traditë shumë të mirë të dikurshme dhe kam pasur fatin e mirë të punoja me një brez që ka respektuar gjithmonë atë që ka gjetur në RTSH. 

Aspekt tjetër është edhe ndarja e projekteve televizive. Ato nuk duhet të prodhohen më nga drejtuesit e RTSH-së. Projektet televizive të RTSH-së, që paguhen nga taksapaguesit, duhet të kenë transparencë më të mirë. 

Aspekt tjetër është trajnimi i kolegëve. Kjo do të ishte një gjë shumë e mirë, sepse trajnimi i gazetarëve sjell motive dhe nisma të reja. Si anëtare e Këshillit Drejtues do të isha mbështetëse për çdo iniciativë apo nismë që do të ndërmarrë drejtori i përgjithshëm përmes dy levave: Bordit të Administrimit dhe Këshillit Dëgjues. Mendoj se do të ishte një rezultat shumë më i mirë për të punuar së bashku në grup. Gjithashtu, mendoj se RTSH-ja duhet të ketë edhe një gazetë televizive që të mos kushtojë shumë lekë dhe të ishte një buletin i herëpashershëm për premierat e RTSH-së, orkestrës, arkivit e të tjera

Faleminderit!

Genc Pollo – Faleminderit! 

A ka ndonjë pyetje nga kolegët?

Myqerem Tafaj – Ku ndodheni aktualisht?

Laureta Roshi - Aktualisht jam në Sarandë. Javën e parë të muajit shtator kam mbaruar një kontratë sezonale me ATSH-në. Ka qenë thjesht një kontratë për sezonin turistik me Agjencinë Telegrafike Shqiptare.

Genc Pollo – Faleminderit!


Mimoza Hafizi - Zonja Roshi, ju theksuat se roli i Këshillit të Audiencës nuk funksionon si duhet.

Laureta Roshi – Të dhënat nuk janë përcjellë ashtu siç duhet. Ndoshta sondazhet duhet të vijnë nga qendra studimore të licencuara për të matur këtë audiencë dhe interesin e publikut.

Mimoza Hafizi – Televizionet private ndoshta nuk e kanë këshillin e audiencës dhe konkurrenca ndihet shumë shpejt, kurse Televizioni Publik mund ta ketë, por është indiferent ndaj konkurrencës. Pra, ne mund ta kemi këtë këshill që na tregon shkallën e shikueshmërisë, por është një makinë indiferente nga shikueshmëria, sepse fondet i ka të siguruara. Pyetja ime është: a mendoni ju se do të kishte një mekanizëm që konkurrenca dhe shikueshmëria të kishte impakt në cilësinë e RTSH-së?

Laureta Roshi – Ky është një mekanizëm shumë i mirë, por mendoj se qendrat e specializuara duhet të bëhen pjesë e këtyre sondazheve për studime sociale, për të parë interesin dhe fashën e orareve që ka një grup i caktuar për x program apo emision. 

Më falni, a mund të bëj një shtesë të vogël për sa i takon CV-së sime, meqenëse kishte pyetje. Profesioni im bazë është mësuesia, por unë i takoj brezit kur ndryshoi sistemi. Vij nga një familje me origjinë nga Libohova e Gjirokastrës. Jam përpjekur të vazhdoj studimet pasuniversitare në psikoterapi pozitive. Kam mbrojtur temën “Manastiri i Shën-Naumit, të vërtetat historike” në Fakultetin e Historisë. E veçova këtë për të dhënë një target se mësuesia më ka dhënë shumë dritë për të qenë edhe më afër komunitetit.

Faleminderit!

Genc Pollo – Ju falënderoj për prezantimin dhe ju uroj suksese!

Kandidati tjetër është zoti Xhelil Aliu nga Unioni i Gazetarëve Shqiptarë.

Mirëdita, zoti Aliu! Do t’ju lutesha të prezantoheshit, duke dhënë ndërkohë arsyet e kandidimit tuaj dhe çfarë do të bëni për përmirësimin e punës në këtë institucion të rëndësishëm, në rast se Kuvendi ju emëron në postin e anëtarit të KKRT-së 

Xhelil Aliu - Radiotelevizioni është institucioni që u përket të gjithë shqiptarëve dhe duhet të përcjellë informacione, lajme dhe programe për të gjithë shqiptarët. Në gjendjen si funksionon sot RTSH-ja mendoj se nuk e plotëson këtë mision, sepse ka disa probleme që me stafin e ri duhet të rregullohen dhe të korrigjohen. Këto probleme kanë të bëjnë me strukturën programore të RTSH-së, e cila sot nuk funksionon ashtu siç duhet. Nuk ka një plan të qartë të përcaktuar, nuk ka një orientim të duhur. E gjithë kjo ndodh sepse kolegjiumi dhe këshilli artistik nuk funksionojnë, kështu që programet bëhen partizançe, domethënë çfarë të na dalë përpara e bëjmë; nëse nuk e kemi mirë, mund edhe të mos e transmetojmë. Pra, është e domosdoshme që struktura programore e RTSH-së të rregullohet.

E dyta, struktura organizative e RTSH-së është një barrë shumë e rëndë për institucionin, sepse është joefiçente. Ka drejtori, departamente dhe sektorë që janë jashtë funksionit dhe nuk e di pse janë krijuar, ndoshta për t’u bërë nder miqve dhe shokëve. Ka drejtorë që janë me 2 ose 3 punonjës. Mund të ketë edhe ndonjë që është drejtor i vetvetes. Të gjitha këto janë barrë e rëndë për RTSH-në, që nuk ka funksionuar sipas shkallës hierarkike, duke filluar nga Këshilli Drejtues, te drejtori i përgjithshëm e kështu me radhë.

Në RTSH ka mosfunksionim të rregullt, duke filluar që nga drejtoritë kryesore: Drejtoria e Televizionit, Drejtoria e Radios, Drejtoria Teknike, Drejtoria e Lajmeve. Mendoj se Drejtoria e Lajmeve është drejtoria kryesore. Drejtori i përgjithshëm, drejtori i Televizionit dhe drejtori i Radios nuk kanë kurajën që t’i thonë drejtorit të Lajmeve se “këtë duhet ta bësh kështu” apo “kjo duhet bërë kështu”. 

Unë mendoj se në Radio dhe në Televizion nuk duhet të ketë drejtori lajmesh, por departament të lajmeve dhe të jenë në varësi nga drejtorët përkatës. Në qoftë se nuk funksionon kështu, atëherë njëri i bie gozhdës e tjetri potkoit. Jepet lajmi në Drejtorinë e Lajmeve dhe drejtori nuk di asgjë se çfarë është dhënë. 

Në aspektin e strukturës organizative mendoj se shumë njerëz vijnë vërdallë, pa llogaritur edhe një pjesë të mirë të atyre që shkojnë në bankomat vetëm për të marrë rrogën. Duhet t’u kushtohet më shumë vëmendje njerëzve që punojnë. Është turp që 40-50 punonjës të RTSH-së që shkojnë me shërbim, marrin bukë me vete, sepse nuk u jepen dietat. Nuk jam në gjendje ta gjykoj se si mund të funksionojë pa pasur një përcaktim të qartë të politikave financiare të RTSH-së. 

Gjithashtu, mendoj se Këshilli Drejtues i RTSH-së nuk duhet të jetë vetëm për të vënë firmën për një shumë financiare apo për një program në kërkesën që i parashtron drejtori i përgjithshëm. Këshilli Drejtues duhet të kontrollojë se çfarë bën RTSH-ja. Ai duhet të jetë menaxheri kryesor. Këshilli Drejtues duhet të hapë horizonte për punonjësit dhe për çdo drejtori. Këshilli Drejtues duhet të ketë takime me opinion e gjerë publik, të shikojë se cilat janë problemet më të rëndësishme që duhen trajtuar në RTSH, jo vetëm ato brenda, por edhe jashtë vendit, sepse gjysma e shqiptarëve jetojnë jashtë vendit. 

Pasuritë e RTSH-së mendoj se duhet të menaxhohen me kujdes dhe të mos bëhen në mënyrë private nga drejtori, sepse antenat dhe frekuencat e RTSH-së janë pasuri e madhe, që shfrytëzohen edhe nga radiotelevizionet private të vendit. Duhen parë sa të ardhura i vijnë realisht RTSH-së nga këto frekuenca dhe antena dhe ku shkojnë, sepse edhe KLSH-ja nuk ka arritur të depërtojë aq sa duhet. Gjithashtu, ka frekuenca të tjera që shfrytëzohen në transmetimet me jashtë, është vala e shkurtër e Radio Tiranës, që u është shitur kinezëve. Sa të ardhura vijnë nga kontrata me kinezët? Financat nuk duhet të jenë në dorën e një njeriu të vetëm dhe të menaxhohen sipas interesave të çastit. Ato duhet të bëhen në bashkëpunim me Këshillin Drejtues. Mendoj se edhe Këshilli Drejtues duhet të ketë një nga këshilluesit më të afërt të tij. Ai duhet të ketë Këshillin Artistik të Radiotelevizionit dhe kolegjiumet. Në qoftë se nuk funksionon ky lloj bashkëpunimi i Këshillit Drejtues me këta që janë profesionistët e vërtetë, që i njohin problemet, mendoj se është vështirë të funksionojë. Unë e shikoj Këshillin Drejtues si pjesë përbërëse të RTSH-së, që nuk duhet ta shkarkojë veten nga përgjegjësitë që ka për çdo program që transmetohet. Me dashamirësi RTSH-ja bëhet, pa dashamirësi mund të katandiset edhe më keq nga ç’është. Meqenëse kam qenë punonjës për shumë vjet në atë institucion, mendoj se me mendimet e mia do të ndihmoj që RTSH-ja të mos degradojë akoma më shumë, por të jetë një institucion i dashur për të gjithë shqiptarët. Të mos pajtohemi me parullën që qarkullon si nën zë: “Ishalla nuk zgjohet ai ariu plak atje, sepse po u zgjua ai, ne privatëve na mori lumi!”. Ne jemi të interesuar që, në radhë të parë, të punojmë për atë “ariun plak”, siç e quajnë. RTSH-ja duhet të jetë vlerë, ashtu siç e meriton. 

Faleminderit!

Genc Pollo – Faleminderit, zoti Aliu!

Ka pyetje nga kolegët?

Bedri Hoxha – Keni punuar në miniera, keni punuar në Tharkë dhe në Batër të Martaneshit dhe pastaj keni vazhduar Akademinë e Arteve. Pse ka ndodhur kjo?

Xhelil Aliu – Kjo ka ndodhur sepse atëherë bëheshin konkurrime të ndryshme. Më thanë të konkurroja. Konkurrova dhe fitova. E lashë minierën, se mund të isha përsëri në Bathër.

Genc Pollo - Faleminderit!

Ka pyetje tjetër? Nuk ka.

I dëgjuam me vëmendje idetë e bazuara edhe në përvojën tuaj si punonjës shumëvjeçar i RTSH-së. Ju falënderoj për prezantimin që bëtë dhe ju urojmë suksese!

Xhelil Aliu- Faleminderit!

Genc Pollo – Kandidatura tjetër është Vladimir Grosha, piktor, Fakulteti i Arteve të Bukura.

Urdhëroni, zoti Grosha! Mirë se erdhët para Komisionit tonë!

Ju lutem, për afro 3 minuta të prezantoni para Komisionit se pse kandidoni dhe çfarë do të bëni për përmirësimin e punës së RTSH-së, në rast se do të jeni anëtar i Këshillit Drejtues.

Vladimir Grosha – Unë quhem Vladimir Grosha (Myrtezai). Kam marrë emrin e gjyshit për ta ngritur e për ta zhvilluar më tej, por Grosha e kam në dokumentacion. Vij nga formimi në fushën e kulturës në përgjithësi, por edhe në cilësinë e të qenit me kontribute në fushën e artit. Kam qenë aktiv në sipërmarrjet e mia në fushën mediatike, pasi jam bashkëthemelues i Extralarge-it (XXL) në vitet  2000-2001, me kontribute publike në ndërhyrje arti. Kam pasur disa kontribute, në kuptimin artistik. Kam pasur një kompani “Mur Al”, që ndërhyn në qytet në situata urbane. Kam kontribute edhe si kurator i artistëve. Gjithashtu, jam themelues i një programi atelieje, programi “Multimedia”, që ka të bëjë me medien publike.

Mendoj se kam cilësitë e duhura për të qenë një oponencë produktive në një televizion publik, me qëndrime konstruktive për të propozuar një medie sa më bashkëkohore dhe me rëndësi të veçantë, me qëndrimin tim të paanshëm në prurjen e vlerave të reja që duhet të sillen në këtë Televizion.

Jam i prirur të mbështes kalimin e kësaj medieje audiovizive në një rend të ri dhe të përshtatshëm me kohën, me dixhitalizimin  e saj. Mendoj se do të jem propozues i ndryshimeve të reja dhe mirëmenaxhues i pasurive që përfshin kjo medie publike. Do të jem propozues dhe mbështetës i një ristrukturimi të saj në cilësinë e vlerave njerëzore, për ta bërë sa më kompetitiv si televizion. Do të jem i vëmendshëm në propozimin dhe në mbështetjen time të programeve disi të hapura dhe në mbrojtjen më të gjerë të përfaqësimit të asaj që është më publike dhe më gjithëpërfshirëse. Do të mbështes ngjyrimet e veçanta dhe me interes publik e kombëtar, përfshirë të ashtuquajturat “ngjyrime rajonale të pakicave”, që ato të jenë të përfaqësuara në masë, si dhe do të kem tendencën të propozoj dhe të jem në mbështetje të një etike të mirëkulturuar në afrimin  e programit me tendenca jokomerciale për mua, por me vlera edukuese për atdhedashurinë, tolerancën, gjuhën e pasur dhe të komunikuarit shqip.

Genc Pollo – Faleminderit, zoti Grosha (Myrtezai), për prezantimin tuaj!

Tani kolegët do të bëjnë pyetjet.

Fatmir Toçi - Përshëndetje! 

Unë do të bëj një pyetje në shenjë të konsideratës për kontributin tuaj si piktor. Shoh se në listat e paraqitura ka shumë piktorë.  Po ashtu dua t’ju falënderoj për kontributin në ideimin dhe realizimin e kopertinave të shumë librave për botuesit shqiptarë, që është një drejtim i këtij arti, që ka munguar më parë në Shqipëri.

Dua t’ju pyes: në qoftë se ju do të jeni anëtar i Këshillit Drejtues, çfarë do të ndryshonit në raport me një hapësirë më të madhe që mund t’u jepej problemeve të artit, të arteve figurative, pra të arteve të aplikuara në TVSH?

Vladimir Grosha – E para, do të jem konstruktiv. Nuk do të jem i njëanshëm, në kuptimin për të formuluar koniunktura sipas meje. Do të jem në trendin e zhvillimeve të reja të një televizioni që kalon në një format dixhital. Ka shumë situata për të mirëmenaxhuar në këtë korpus të madh që quhet TVSH. Ka shumë punë për të bërë në një imazh të ri të risjellë në këtë format. Unë kam një kohë të gjatë që investoj në medie (në kuptimin e heshtur, jo në kuptimin publik të drejtpërdrejtë), megjithatë këtë herë vendosa të jem më aktiv dhe të hyj në një pjesëmarrje publike për të qenë më konstruktiv në gjërat e zgjedhura që duhet të ketë një televizion publik. Unë nuk e kam konsumuar shumë TVSH-në dhe nuk kam si të them se jam një ndjekës i kësaj situate, por shoh nga e ardhmja dhe nga gjërat e mira që unë mund të ofroj. 

(Ndërhyrje pa mikrofon)

Genc Pollo - Ju falënderoj për prezantimin dhe ju uroj suksese në këtë garë!

Vazhdojmë me kandidaturën e zotit Hamdi Jupe.

Mirëdita, zoti Jupe!

Kandidatura juaj është prezantuar për Këshillin Drejtues të RTSH-së, njëkohësisht sekretaria më informon, gjithashtu, se kandidatura juaj është prezantuar edhe për kryetar të këtij Këshilli. Ju do të flisni sot si kandidat për anëtar i Këshillit dhe po ashtu edhe në dëgjesën e kryetarit. Ne do të ndjekim pastaj procedurat me juristët, që të përcaktoni se për cilin nga të dyja postet ju do të kandidoni.

Hamdi Jupe – Unë dua të sqaroj se jam propozuar për anëtar të Këshillit, por nuk e pashë emrin tim në listë, megjithëse i kisha dorëzuar dokumentet dhe mendova se isha skualifikuar për ndonjë çështje procedurale, prandaj i dërgova për kryetar. Kështu që unë sot vij për anëtar të Këshillit.

Genc Pollo – Dakord.

Atëherë, për t’ju sqaruar, sepse ju dhe 3 kandidatë të tjerë kishit ardhur pas afatit të interpretuar në ditë kalendarike. Sipas Kodit të Procedurës Administrative, ditë të vlefshme për afatin janë ditët e punës, kështu që kandidatura juaj ishte dorëzuar brenda afatit ligjor të interpretuar në këtë mënyrë. Kështu e gjykoi edhe Komisioni, kështu që edhe njëherë mirë se erdhët! Mundësisht brenda 3 minutave na prezantoni çfarë ju shtyn dhe çfarë do të bëni ju si anëtar i Këshillit Drejtues të RTSH-së, në rast se Kuvendi ju cakton në këtë post.

Hamdi Jupe – Unë kam 23 vjet gazetar profesionist dhe mendoj se e njoh pak a shumë gjendjen e Televizionit Publik. Televizioni Publik është pjesë e tregut medietik shqiptar. Për fat të keq, ai ka humbur terren në këtë konkurrencë të medieve elektronike. Arsyet janë të shumta. Janë politike dhe profesionale, sipas mendimit tim. Janë politike sepse politika në përgjithësi ka dashur ta përdorë Televizionin Publik dhe e ka mbajtur atë në vartësi. Në fakt, ka pasur një kontradiktë midis anës ligjore, që në përgjithësi ka qenë e mirë, për rolin dhe statusin e RTSH-së, dhe anës praktike në realitet. Do të thosha se edhe vetë ata që drejtojnë Televizionin dhe që punojnë në Televizion kanë vuajtur nga autocensura, një sëmundje e vjetër kjo e njohur në mediet shqiptare. Në këto rrethana, mendoj se Televizioni Publik duhet të bëjë një kapërcim për të dalë atje ku duhet, domethënë  për t’u kthyer në një medie konkurruese në tregun e egër mediatik shqiptar.

Ana ligjore është e mirë. Një Këshill Drejtues i mirë do të ishte një faktor tjetër që do të ndihmonte në këtë drejtim. Po ashtu, një staf drejtues i mirë, që do të zgjidhej nga ky Këshill, do t’i rriste vlerat e këtij institucioni, i cili ka potenciale të mëdha. Pra, me gjithë terrenin që ka humbur Televizioni Publik, unë mendoj se ai i ka mundësitë të ringrihet. Nëse do të isha anëtar i Këshillit, do të punoja pikërisht në këtë drejtim.

Genc Pollo – Faleminderit!

A ka pyetje?

Po, zoti Hoxha.
Bedri Hoxha – Si do të na e garantoni paanshmërinë, zoti Jupe? Ju jeni ish-deputet i Partisë Socialiste, apo jo? Aktualisht a jeni anëtar partie?

Hamdi Jupe -  Unë nuk jam anëtar partie prej vitesh, as anëtar i forumit të partisë. Unë jam një gazetar i pavarur prej 4 vjetësh. Punoj për gazetën “Panorama”. Kam qenë në forumet e Partisë Socialiste. Kam qenë deputet dhe anëtar i Komisionit të Medies, ashtu siç jeni ju sot dhe siç nuk do të jeni një ditë, por gjithsesi do të jeni personalitete në fushat tuaja. Siç mund ta dini, unë e kam lavdëruar Partinë Socialiste dhe e kam kritikuar publikisht edhe në gazetë. Ky është karakteri im. Ato që mendoj i them ashtu siç janë. 

Genc Pollo – Faleminderit, zoti Jupe! Ju uroj suksese!

Hamdi Jupe – Faleminderit edhe juve!

Genc Pollo – Kandidatura tjetër është Artan Peqini, skulptor, dekan i Fakultetit të Arteve të Bukura, Universiteti i Arteve “Albania Art Institute”.

Mirë se erdhët, zoti Peqini! Mundësisht brenda 3 minutave prezantojini Komisionit motivin e kandidimit dhe çfarë do të bënit për të përmirësuar RTSH-në si anëtar i Këshillit Drejtues, në rast se do të emëroheni?

Artan Peqini – Mirëdita të gjithëve!

Unë do të them shkurt arsyen se pse jam kandiduar ose, më saktë, kam prezantuar “Albania Art Institute”. Çështja e televizioneve, aq më tepër e Televizionit Publik Shqiptar, është një çështje mjaft e rrahur. Është një çështje që vazhdimisht hap diskutime. Mendoj se kjo është një nga anët pozitive  të këtij problemi. 

Fillimisht do të them disa koncepte se si e mendoj unë këtë. Dua të bëj një diskutim teorik. Jam nisur nga një ese shumë interesante e Umberto Ekos, ku thuhet se cila është karakteristika e një televizioni ose, më saktë, cili do të ishte televizioni që ne na pëlqen të shikojmë. Ai flet për 3 arsye se pse ne mund të shikojmë një televizion. Arsyeja e parë është lajmi, informacioni. Arsyeja e dytë është cilësia, niveli kulturor. Arsyeja e tretë është mënyra e dëfrimit. Pra, sa një televizion është i aftë të ofrojë emisione  dëfryese. Karakteri i diskutimit të tij, nisur edhe nga vitet, që ishin vitet 1960-1970, vitet kur Europa hyri në një periudhë postmoderne, ishte nëse televizioni duhej të ishte dëfryes apo informativ.

Unë nuk kam tagrin sot të jap cilësinë apo karakteristikën e një televizioni, por do t’i ktheja përgjigje kësaj pyetjeje në sensin se cili është televizioni që parapëlqej unë të shikoj ose, më saktë, cili është televizioni që njerëzit parapëlqejnë të shikojnë. Unë mendoj se problemi i informacionit në një televizion është shumë i rëndësishëm. Po ashtu, është shumë i rëndësishëm targeti kulturor, sikurse është shumë e rëndësishme që të ruhet edhe niveli i pëlqyeshëm i televizionit. Këto janë tri arsyet se pse shpesh ne nuk e shikojmë Televizionin Publik Shqiptar. Për këtë arsye unë mendoj se ky do të ishte një element shumë i rëndësishëm për të qenë pjesë e një koncepti ose pjesë e një strukture që beson në atë që Televizioni Publik duhet të ketë një karakter në të cilin aksenti kulturor duhet të jetë një nga  elementet përcaktuese.

Sot Televizioni Publik Shqiptar ndodhet në një vështirësi të madhe për arsyen e thjesht se konkurrohet nga shumë televizione të tjera. Ju e dini më mirë se unë se televizionet private e bëjnë lajmin shumë shpejt. Nganjëherë theksohet më shumë fakti te lajmi si shpejtësi sesa si cilësi. Kjo është karakteristikë e kohës së sotme, ndërkohë që Televizioni Shqiptar, për shumë arsye, lëviz më ngadalë. Ky është një disavantazh, por që mund të kthehet në avantazh, në sensin se, në qoftë se ngulim këmbë te cilësia e lajmit, kjo mund të kthehet në avantazh. Nuk është e nevojshme të konkurrohet një televizion privat nga një televizion publik, e rëndësishme është që një televizion publik të ketë disa targe të tjera. Unë mendoj se Televizioni Publik Shqiptar i ka këto mundësi ose, më saktë, po përjetohet në këtë sens, po kthehet në një institucion që promovon dhe projekton hapësirën e tij televizive.

Gjithashtu, do të thosha se zbritja nga megatregimet, pra nga konceptet e mëdha, dhe afrimi te detaji, tek elementi, te pjesa, tek individi, jo si një kategori e mitizuar, por si një element, si një personazh që vjen nga një përditshmëri fare normale, mund të jetë subjekt shumë i mirë i Televizionit Publik. 

Problemi i tretë që do të doja të theksoja është problemi i aksesorëve të Televizionit, organizimi, pra televizion i të qenit edhe dëfryes, edhe argëtues, edhe i kënaqshëm, pra, arsyeja se pse secili nga ne si dëgjues, si konsumator televizioni qëndron para një ekrani televiziv.

Unë këto 3 çështje kisha për të nënvizuar. Po i përsëris edhe njëherë: informacioni, kultura dhe dëfrimi. Këto janë 3 arsyet pse mund të shihet një televizion, por edhe 3 arsyet pse mund të mos shihet. 

Genc Pollo – Faleminderit!

A ka pyetje? Në qoftë se nuk ka, atëherë ju falënderoj për prezantimin tuaj dhe ju uroj suksese në këtë garë!

Vijojmë me zonjën Albana Hashorva (Çami), doktore e shkencave ekonomike, Qendra për Zhvillim dhe Demokratizim të Institucioneve.

Mirëdita, zonja Hashorva!

Mirë se erdhët në Komisionin tonë! Do t’ju lutesha që brenda 3 minutave të na prezantoni motivet për kandidimin tuaj dhe çfarë do të bënit për përmirësimin e RTSH-së, në rast se do të emëroheshit nga Kuvendi si anëtare e Këshillit Drejtues të tij.

Albana Hashorva – Unë jam Albana Hashorva. Jam pedagoge e politikave ekonomike prej 27 vjetësh në Fakultetin e Ekonomisë të Universitetit të Tiranës. Normalisht mund t’ju duket pak e çuditshme që një ekonomiste të marrë pjesë në këtë lloj bordi, megjithatë unë do të thosha se arsyet e mia të kandidimit lidhen, së pari, me përvojën time si drejtuese në Fakultetin e Ekonomisë, ku prej 8 vjetësh drejtoj Departamentin e Politikave Ekonomike dhe përvoja ime në këtë drejtim është në favorin tim. Përveç kësaj do të thosha se gjithë jetën kam analizuar dhe jam marrë me pjesën teorike të politikave ekonomike në të gjitha aspektet, në të gjitha fushat, por konkretisht kjo nuk ka qenë pjesë e objeksioneve të mia.

Pranova të kandidoj. Më propozoi një nga ish-studentët e mi për të qenë përfaqësuese e një OJF-je, në qoftë se do ta quaja të tillë. Pasi e mendova këtë gjë dhe hyra në internet për të parë, te faqja e RTSH-së pashë se kishte ligje që lidheshin me emërtimin e drejtorit, drejtuesve të tjerë të komisioneve, por asgjë në lidhje me ekonominë. Normalisht ekonomia është ajo që i përcakton drejtimin kryesor, përveç pjesës së politikave, çdo situate, sepse zgjidhja kryesore për çdo problematikë vjen nga fusha e ekonomisë.

Do të ndalesha, pa u zgjatur në këtë pjesë, në disa nga drejtimet e mia të zhvillimit të Radiotelevizionit, në qoftë se do të isha e përzgjedhura juaj. E para, do të mendoja se përzgjedhja duhet të niset, së pari, nga një model, model të cilit Radiotelevizioni Shqiptar duhet t’i përshtatet. Modelet nuk i shpikim ne, ato gjenden, duke nisur që nga BBC-ja, e cila natyrisht qëndron shumë më larg se ne, por kemi dhe shembuj të tjerë në rajon, që ne mund t’i marrim si shembull, siç është shembulli i Kroacisë ose i Sllovenisë.

Përveç zgjedhjes së modelit, rëndësi ka edhe skema e financimit, sepse modeli fillimisht mbështetet në skemat e financimit. Skemat e financimit të një institucioni lidhen, në radhë të parë, me financimin, i cili është komercial, që ka lidhje të drejtpërdrejtë me reklamat, financimin publik, që është pjesë e shtetit, financimin nëpërmjet taksave dhe tatimeve. Të gjithë e dimë që ne paguajmë një mijë lekë ose 10 mijë lekë për Radiotelevizionin Shqiptar dhe normalisht presim që të marrim nga Radiotelevizioni Shqiptar të mirën publike për të cilën ne kemi financuar. Skema e financimit komercial nëpërmjet reklamave është në kontradiktë. Reklamat normalisht janë të përjashtuara nga financimi, por në vendin tonë ende nuk ka ardhur koha që të rritim atë tarifë që paguan popullata në lidhje me financimin e një radiotelevizioni publik. 

Përveç skemës së financimit, që është e rëndësishme, do të thosha se pjesë e rëndësishme e saj është edhe realizimi i një lloj anketimi me të gjitha grupet e interesit, për të parë në njëfarë mënyre se si ka funksionuar deri më sot, cilat janë vështirësitë në mënyrën e financimit dhe çfarë do të bëhet në të ardhmen. Grupet e financimit mund të jenë grupe që bëjnë pjesë në medie, mund të jenë thjesht popullata, mund të jenë grupe të tjera të interesit, të cilat duke dhënë dhe objeksionet e tyre japin njëkohësisht ato objektiva që duhet t`i vërë vetes një organizëm i tillë siç është Radiotelevizioni Shqiptar, për zhvillimin në të ardhmen dhe për të përmbushur, në radhë të parë, pikërisht atë gjë për të cilën ai është krijuar. Është një e mirë publike, themi ne në ekonomi, nga e cila duhet të përfitojmë të gjithë njësoj, sepse të gjithë shprehemi për të. Që të përfitojmë të gjithë njësoj, duhet që Radiotelevizioni Shqiptar të jetë gjithëpërfshirës, të përfshijë të gjitha grupet shoqërore në ekonomi, të përfshijë të gjitha partitë, pra të jetë mbi të gjitha këto, të përfshijë të gjitha llojet e minoriteteve, të cilat natyrisht duan të gjejnë dhe veten e tyre në të.

Genc Pollo – Ka pyetje për kandidaten?

Zoti Fatmir, urdhëroni!

Fatmir Toçi – Përshëndetje dhe urime për kandidimin!

Kisha një pyetje që lidhet më tepër me menaxhimin. Vizioni juaj ishte shumë i qartë. Duke qenë një ekonomiste, siç e thatë edhe vetë, mendoni se një organizëm i tillë gjigant si RTSH-ja, që punon dhe me fonde shtetërore, por dhe me të ardhura nga veprimtaria e vet, ka pasur probleme menaxhimi gjatë kësaj periudhe dhe si mendoni ju për t’i zgjidhur?

Albana Hashorva – Pa diskutim. Natyrisht, unë nuk mund të jap një vizion të plotë në lidhje me këtë, sepse natyrisht duhet ta studioj, por aq sa kam parë me një vështrim të shkurtër në internet, problemet kryesore janë problemet e menaxhimit, të cilat, së pari, duhen konstatuar. Pra, ku qëndron e keqja në lidhje me këtë? E para, duhet të shikohet në të gjitha drejtimet, duke nisur që nga problemi i financave, problemet e menaxhimit të kapitalit human, që janë ata që punojnë realisht në Televizion, problemet e menaxhimit të të gjitha programeve, probleme të spektrit dhe normalisht ekzistojnë edhe tregues, edhe matës të performancës së zhvillimit të të gjithë këtyre problematikave, të cilat, natyrisht, përzgjedhja e tyre, matja e tyre do të japë ato probleme që ekzistojnë.

Genc Pollo – Faleminderit, zonjë!

Në qoftë se nuk ka pyetje të tjera, ju falënderoj për prezantimin dhe ju urojmë sukses.

Kandidatura tjetër është ajo e Engjëllush Serjanit nga Gjirokastra, i propozuar nga Qendra Kulturore Mediatike “Antigonea” dhe Shoqata e Gazetarëve të Jugut.

Zoti Seriani, mirë se erdhët! Shoqata e Gazetarëve të Jugut vazhdon të jetë aktive dhe me zë, siç ka qenë dikur?

Engjëllush Serjani – Natyrisht, ka një aktivitet të gjerë dhe vazhdon të funksionojë.

Genc Pollo – Dhe ndër gjërat që ju bën të propozoheni edhe ju si kandidat për Këshillin Drejtues të RTSH-së?!
Engjëllush Serjani – Po.

Genc Pollo – Pra, me këtë cilësi jeni sot. Faleminderit! Brenda një kohe prej 3 minutash na shpjegoni se çfarë ju motivon dhe çfarë do të bëni për të përmirësuar RTSH-në, në rast se do të emëroheni anëtar i Këshillit Drejtues.

Engjëllush Serjani – Faleminderit!

Për ata që nuk më njohin, unë quhem Engjëll Serjani dhe jetoj, banoj dhe punoj në Gjirokastër. Kam një eksperiencë pune mbi 20-vjeçare në medie. Kam punuar në sistemin e Radiotelevizionit Shqiptar, në radion “Gjirokastra”, që është një filial i Televizionit Shqiptar. Kam punuar në Agjencinë Telegrafike Shqiptare dhe me shkëputje për agjencinë “Rojters”, si dhe për disa medie qendrore. Për 11 vjet kam botuar gazetën rajonale lokale “Dita Jug”, një gazetë që besoj se është edhe eksperienca ime më e madhe në këtë fushë, për arsye se ishte një gazetë me një frymë qytetare, ashtu siç është edhe nevoja dhe domosdoshmëria e transformimit të Televizionit Publik Shqiptar. Për mendimin tim, Televizioni Shqiptar është vërtet një pasuri e madhe kombëtare si për nga kapacitetet etnike, ashtu dhe nga ana profesionale. Në gjirin e tij ka njerëz që janë të përkushtuar dhe të aftë. Megjithatë, unë mendoj  (ky është edhe mendim i përgjithshëm tashmë) se ka një problem që ky gjigant i madh duket si një gjigant i fjetur dhe që duhet aktivizuar.

Unë vij nga një zonë me tradita në fushën e medies, aktualisht edhe një zonë me probleme të shumta, por edhe një zonë shumë e pasur. Pikërisht në këtë zonë ku unë jetoj dhe punoj janë të grumbulluara disa nga vlerat më të mëdha të kombit tonë, siç janë trashëgimia kulturore e përfshirë dhe në UNESCO: Gjirokastra, Berati, Butrinti, isopolifonia, të cilat duhet të zënë vend më shumë në programacionin “Antigonea”. 

Unë mendoj se aty ka nevojë për njerëz të përkushtuar, që ta kthejnë Këshillin në një strukturë aktive, sepse mendoj që korniza ligjore, me ndonjë ndryshim të vogël, mund të përmirësohet.

Në qoftë se ka ndonjë pyetje, por unë këto mendoj se janë...

Genc Pollo – Faleminderit për prezantimin, zoti Seriani!

Kolegët, nëse kanë pyetje, mund t’ia drejtojnë zotit Seriani.

Zoti Toçi, urdhëroni!

Fatmir Toçi – Përshëndetje, drejtor i “Antigonesë”!

Duke pasur parasysh problematikën e madhe që ka sot trashëgimia kulturore (ju jeni dëshmitar sepse kryeni një punë të tillë konkretisht në një nga qendrat arkeologjike shqiptare), çfarë do të ndryshonit ju, në qoftë se nesër do të ishit anëtar i këtij Këshilli për të sensibilizuar jo vetëm organet shtetërore, por gjithë opinionin publik për rëndësinë dhe për një kujdes shumë të madh për këtë qendër të arkeologjisë nëpërmjet zërit të Televizionit Publik Shqiptar?

Engjëllush Serjani – Natyrisht, kjo është një fushë shumë e gjerë dhe me rëndësi shumë të madhe, pasi në përgjithësi në vendin tonë trashëgimia kulturore po merr një drejtim për t’u kthyer në një produkt turistik për krijimin e të ardhurave. Në këtë drejtim unë mendoj që Televizioni Publik Shqiptar është pikërisht ajo strukturë që mund të kontribuojë më shumë se çdo televizion dhe mjet tjetër i informimit publik për të analizuar situatën, duke përfshirë në programacionin e Televizionit emisione, debate dhe një pasqyrim më të drejtë të aspekteve historike, të cilat për shumë arsye tani kanë ngelur vetëm në librat e historisë. Nëpërmjet Televizionit Publik Shqiptar ne patjetër duhet të sjellim historinë tonë edhe në aspektet më të pandriçuara të saj. Mendoj se ka shumë mundësi Televizioni Shqiptar për të promovuar vlerat e mëdha të trashëgimisë kulturore në vendin tonë.

Genc Pollo – Faleminderit, zoti Engjëll!

Keni më pyetje? Nuk ka. Atëherë, ju falënderoj për prezantimin dhe ju urojmë sukses!

Ftojmë Anisa Canajn, propozuar nga Shoqata Kulturore “Çajupi”.

Zonja Canaj, mirë se erdhët! Mund t’i paraqitni brenda 3 minutave Komisionit pse ju do të kandidoni dhe çfarë do të bëni në rast se do të jeni anëtare e Këshillit Drejtues të RTSH-së?

Anisa Canaj – Kam lindur në Tiranë, jetoj në Tiranë dhe jam 26-vjeçe. Jam diplomuar në Fakultetin e Shkencave Sociale për Punë Sociale. Kam mbaruar studimet “master” për psikologji klinike në vitin 2011. Kam punuar si drejtoreshë e artit skenik në Teatrin e Metropolit. Aktualisht jam koordinatore e Teatrit Shëtitës, por punoj edhe në kompaninë “Albpetrol” si përfaqësuese dhe koordinatore me institucionet. 

Teatri Shëtitës është një teatër që më ka dhënë shumë diapazon për të kuptuar dhe për të njohur mirë realitetin e artit në Shqipëri, duke qenë se, siç ka edhe emrin, ai shëtit në të gjithë territorin e Shqipërisë. Kjo përballje me publikun të bën t’i njohësh nga afër nevojat, problematikat, gjithmonë në kuadër të formimit tim profesional. E kam bërë këtë teatër që të funksionojë si një institucion përveçse artistik edhe shumë social, duke përfshirë tema të rëndësishme sociale nga problematikat që ka Shqipëria.

Ky teatër ka një shtrirje të madhe brezash, që nga parashkollorët deri te të rriturit. Ajo çka do të doja unë dhe që kërkoj të jem në këtë Këshill Drejtues është arsyeja se dua dhe do të garantoj një ndryshim të këtij Radiotelevizioni duke zbatuar në thelb ligjin, sepse mendoj se kjo është shumë e rëndësishme.

Ajo që unë mendoj se kam përparësi dhe favor në këtë kandidaturë është vetë mosha ime shumë e re. Besoj se të rinjtë,  kanë energjinë për të bërë një ndryshim dhe për të bërë reforma, duke qenë se dimë çfarë kanë sjellë deri tani të vjetrit, pa dashur të ofendoj askënd, të cilët gjithmonë përsëritin dhe ripërsëritin vetveten, duke mos arritur të reformojnë veten dhe jo më këtë institucion. Ajo që do të synoj është gjithmonë ndryshimi i këtij institucioni arkaik, që në mënyrën e programacionit, kryesisht shumë social dhe përfaqësues të popullit, që jo t’i shërbejë politikës, sepse në thelb njerëzit nuk kanë nevojë të dëgjojnë vetëm 2 orë lajme në ditë nga 24 orë që është programacioni, por të kenë një lloj përfaqësie tek ato çfarë ata duhet të dëgjojnë. Gjithashtu, do të synoj shumë që të nxis dixhitalizimin e këtij institucioni, në të cilin mendoj se ka ardhur koha për të bërë reformën.

Këto janë pak a shumë gjërat që unë do të doja të thosha. Mendoj se vetëm me pak vullnet, me shumë dëshirë dhe, mbi të gjitha, me dashuri mund të bëhet që të arrijë standardet konkurruese me mediet e tjera që janë në Shqipëri, por edhe në botë.

Genc Pollo – Faleminderit, zonja Canaj, edhe për përpikërinë në respektim të afatit.

Dy pyetje nga ana ime: do të zbatoni thelbësisht ligjin. Me këtë kini parasysh një dispozitë të re në ligjin e miratuar në mars të këtij viti, që ende nuk është zbatuar për arsye të kuptueshme, apo ligjin që u zëvendësua nga ligji i marsit e konsideroni jo plotësisht të zbatuar? Ku do të konsistonte zbatimi thellësisht i ligjit?

Anisa Canaj – Ligji për momentin mendoj që nuk është zbatuar dhe kjo synon që të gjitha dispozitat dhe të gjitha arsyet thelbësore, që nga krijimi i tij, janë që duhet të funksionojë për popullin, të jetë...

Genc Pollo – Ndonjë gjë më konkrete për ligjin, sepse ju referuat specifikisht atij?

Anisa Canaj – Jo, por po të zbatohen me përpikëri ato që janë, mendoj që çdo gjë do të ecë ashtu siç duhet.

Genc Pollo – Jam i sigurt që kjo vlen për RTSH-në, Shqipërinë dhe të gjithë botën.

Ju thatë që jeni aktive në një teatër shëtitës. Si quhet?

Anisa Canaj – “Teatri Shëtitës”.

Genc Pollo – Ka shëtitur në Shqipëri dhe ka dhënë shfaqe të çdo lloj repertori?

Anisa Canaj - Ka pasur një sërë shfaqesh, sidomos për fëmijët: “Zërat e detit”, “Udhëtim me diellin”, ku janë trajtuar tema kryesisht për të drejtat e fëmijëve ose për mbrojtjen e mjedisit. Kemi pasur bashkëpunime shumë të mëdha, si me “Word Vision”, “Save the children”  dhe Organizatën Rajonale të Mjedisit dhe kemi bërë konferenca, si dhe tryeza të rrumbullakëta me ekspertë të fushave përkatëse, me prindër e mësues, për ta njohur dhe përcjellë mesazhin, për të mos ngelur vetëm te dëgjimi apo argëtimi në një teatër. Nga gjithë kjo punë gati 2-vjeçare, kam konstatuar që ka fëmijë që kanë parë një herë ose asnjëherë teatër. Nuk është vetëm Tirana, ku ne jetojmë. Në qytetet e tjera brezat e rinj edukohen vetëm nëpërmjet televizionit. Prandaj mendoj se duke sjellë programacionin e duhur, ndikojmë në edukimin e tyre, por sidomos mbrojmë interesat kombëtare që shpesh harrohen, sepse shohim fëmijë që nuk flasin mirë shqip, por përdorin shumë terma të huaj...

Genc Pollo – Ju mbaheshit duke shitur bileta apo ishin falas? Luanit jashtë apo në salla të mbyllura?

Anisa Canaj – Salla edhe të hapura, edhe të mbyllura në varësi të qyteteve, sepse ka qytete që nuk kanë fare sallë ose janë jashtë funksionit.

Genc Pollo – Jeni mbështetur në sponsorizime?

Anisa Canaj – Në sponsorizime, por ndonjëherë edhe në shitje biletash, por fitimi nuk është parësor. Nuk është një teatër fitimprurës, por për të sjellë një gjë të re.

Mimoza Hafizi – Gjithë njerëzit që shihni këtu e çfarë na kanë ardhur deri tani i përkisnin kategorisë që e kanë njohur RTSH-në edhe në kulmin e lulëzimit të saj, kur ishte pa konkurrentë. Ju jeni një fytyrë e re që na ndryshuat pak atmosferën.

Sa e keni ndjekur RTSH-në? Çfarë njihni prej programeve të saj?

Anisa Canaj – Të them të drejtën nuk dua të bëj sikur e  njoh shumë mirë, sepse është një televizion që nuk të bën që ta shohësh, por mendoj se kam njohuri të mjaftueshme mediatike, për shkak të profesionit. Vetëm për të bërë publicitet për teatrin apo për aktivitetin që ti bën, duhet ta njohësh, por ajo që do të doja unë është që të ndryshojë komplet dhe të bëhet konkurrues në vetvete, edhe pse është institucion publik.

Genc Pollo – Nëse nuk ka pyetje të tjera, ju falënderojmë për prezantimin dhe ju urojmë sukses!

Eliona Bimbashi është kandidatura tjetër, sociologe, vjen nga Qendra Shqiptare për të Drejtat e Njeriut.

Përshëndetje, zonja Bimbashi!

Mirë se erdhët në komisionin tonë për të prezantuar kandidaturën tuaj!

Ju lutem, brenda 3 minutave na shpjegoni si motivoheni dhe çfarë do të bëni për përmirësimin e RTSH-së si anëtare e ardhshme, nëse Kuvendi ju emëron në këtë post!

Eliona Bimbashi – Faleminderit!

Angazhimi im kryesor, siç e shikoni edhe në CV, është prej 17 vjetësh në shoqërinë civile si aktiviste e mbrojtjes së të drejtave të grave, kryesisht të mbrojtjes së tyre nga dhuna në familje dhe dhuna me bazë gjinore, si dhe të fëmijëve si pjesë e grupit që viktimizohet nga kjo dhunë. Kam pasur mundësi të punoj në nivele të ndryshme të këtij aktivizimi dhe pjesë e aktivitetit tim ka qenë, sigurisht, edhe kontributi publik për të ndikuar publikun për të rritur ndjeshmërinë  e tij në çështjet e problemeve sociale, në përgjithësi, apo të të drejtave të grupeve vulnerabël, në veçanti. Krahas angazhimit në shoqërinë civile, unë kontribuoj edhe në Universitetin e Tiranës, si pedagoge e Degës së Punës Sociale dhe ofroj ekspertizën time në fushën e problemeve sociale dhe të mbrojtjes së të drejtave të njeriut.

Në këtë kuadër edhe kontributi im në këtë bord do të fokusohet pikërisht në këtë drejtim, duke qenë se unë e konsideroj Radiotelevizionin Shqiptar si një nga aktorët kryesorë të medieve në përgjithësi, që kanë një rol kyç në rritjen e ndjeshmërisë të shoqërisë shqiptare për çështjet sociale dhe për të drejtat e njeriut, dhe të grupeve vulnerabël. Duke qenë një institucion publik, ka një rol shumë të madh në sensibilizimin e shoqërisë në përgjithësi, por edhe të institucioneve në veçanti, që luajnë rolin e tyre shumë të rëndësishëm në ofrimin e shërbimeve, në garantimin e të drejtave të njeriut dhe në mbrojtjen e grupeve vulnerabël, si gratë, fëmijët, personat me aftësi të kufizuar apo edhe të grupeve të tjera, të cilat nuk është e nevojshme t’i përmend. Këtë RTSH-ja e ka bërë gjatë këtyre viteve në një nivel deri diku të kënaqshëm, por mendoj se ka gjithmonë vend për të përmirësuar dhe mendoj se  do të ndikoja, në rastin e pjesëmarrjes në këtë bord, në rritjen e cilësisë së programeve që u kushtohen këtyre çështjeve dhe, sigurisht, në rritjen e aksesit të shoqërisë civile në prezantimin dhe mbrojtjen e këtyre të drejtave në institucionin publik më shumë sesa në mediet e tjera private, të cilat jo domosdoshmërisht e kanë këtë rol. 

Unë do të fokusohesha, dhe mendoj se do të jetë prioritet i ardhshëm i këtij institucioni, jo vetëm në prezantimin në kronika apo në talk show të ndryshëm, ku ftohen specialistë, ekspertë etj., të cilët janë bërë të lodhshëm, por edhe në prezantimin e llojeve të tjera alternative, në prodhimet autentike të këtij institucioni të tipit të filmave dokumentarë, të kronikave më të specializuara të fokusuara edhe më afër interesave të grupeve vulnerabël, sidomos më afër interesave që shoqëria civile, e cila i njeh më mirë këto nevoja, do të prezantonte aty, duke pasur një akses më të mirë.

Cilësia e këtyre programeve duhet të jetë një prioritet, pasi unë mendoj, në opinionin tim, që cilësia, sidomos në Televizionin Publik, lë shumë për të dëshiruar dhe këtu cilësia e programeve lidhet shumë edhe me nivelin e gazetarëve, të cilët, sidomos për çështjet sociale, mendoj që nuk janë të mirinformuar, jo mjaftueshëm të ndjeshëm dhe kanë një informacion shumë të vakët, flas përgjithësisht. Kronikat që dalin, emisionet që drejtohen, si nga gjuha që përdoret, si nga njohja e problemeve, adresimi i tyre, lënë shumë për të dëshiruar. Dhe nga eksperienca që kam pasur me trajnimin e gazetarëve, gjithmonë kemi gjetur rezistencë dhe mendoj që ngritja e këtyre kapaciteteve, sidomos në institucionin publik të Radiotelevizionit Shqiptar, i cili duhet të jetë aktor lider në këtë fushë, duhet të jetë e rëndësishme.

Trajnimet e gazetarëve janë pjesë e këtij vizioni që duhet të ketë një institucion i këtij niveli. 

Genc Pollo – Kolegët kanë pyetje? Jo.

Faleminderit!

Ju urojmë sukses në këtë garë!

Kandidatura tjetër është Robert Rakipllari nga Unioni i Gazetarëve Shqiptarë. 

Zoti Rakipllari mirë se erdhët! 

Do ju kërkoja të na prezantonit brenda 3 minutave arsyet që ju shtynë për të kandiduar dhe çfarë do të bënit ju për përmirësimin e RTSH-së, si anëtar i Këshillit Drejtues të tij, në rast se Kuvendi vendos.

Robert Rakipllari – E falënderoj komisionin që më dha mundësinë të jem pjesë e garës!

Si drejtues i një medie shqiptare dhe gazetar prej vitesh në formim dhe profesion, e shoh Televizionin Publik Shqiptar si një mjet potencial me përgjegjësi të mëdha përballë publikut dhe shoqërisë. 

Si anëtar i Këshillit Drejtues në mandatin e kaluar e njoh nga afër këtë makineri të rëndë për nga mënyra se si operohet dhe menaxhohet, dhe jam i vetëdijshëm  për rolin e rëndësishëm që ka struktura e Këshillit Drejtues në funksionalitetin e përgjithshëm të këtij institucioni.  Zërin tim si anëtar i këtij Këshilli e kam parë dhe e shoh gjithmonë si mundësi për t’i shërbyer interesit publik dhe duke kërkuar përmes argumentit dhe votës që ky institucion t’i përgjigjet po kështu të njëjtës instancë, interesit publik, sipas meje në 3 drejtime kryesore: profesionale, programore, por edhe menaxheriale. 

Për sa i përket drejtimit të parë, atij profesional, si përfaqësues i medieve dhe kandidaturë e propozuar nga Unioni i Gazetarëve, ndiej përgjegjësinë dhe detyrimin profesional që të ushtroj fuqinë e votës dhe të fjalës sime për të kërkuar përmirësim të vazhdueshëm dhe progres profesional në drejtim të gazetarisë së ushtruar nga stafi i këtij institucioni. Kjo është arsyeja pse besoj se këtij Këshilli i duhet edhe më tepër se në mandatin e shkuar zëri i gazetarëve dhe i profesionistëve të medies, veç të tjerëve. Shpreh, gjithashtu, mendimin tim si gazetar kur konstatoj që standardi profesional i TVSH-së në drejtim të gazetarisë që ushtron, pra pjesës së informacionit, lë për të dëshiruar. Përgjithësisht TVSH-ja e ka konceptuar pjesën e vet informative si balancim mes palëve politike, çka nuk i përgjigjet profesionalizimit dhe interesit publik. 

Normalisht lind pyetja se çfarë kam bërë unë si anëtar në mandatin e kaluar për ta rregulluar këtë gjë? Jam munduar, por pothuajse kam qenë i vetëm në këtë drejtim, sepse përfaqësuesit e gazetarëve janë shumë pak në numër dhe nuk ka qenë ky preokupimi kryesor i Këshillit.

Një ringritje, sipas meje, apo rikualifikim profesional për sa u takon edicioneve informative, hapësirës së debatit dhe intervistave të çështjeve të aktualitetit dhe të politikës, është pikërisht perspektiva apo vizioni për të cilin ka nevojë urgjente kjo strukturë mediatike. Ndërkohë që emergjenca që konstatohet në aspektet e mësipërme, nga pikëpamja informative, në gjykimin tim nuk është e njëjtë për sa u përket aspekteve programore dhe emisioneve të tjera kulturore apo shoqërore që ka Televizioni Shqiptar, megjithëse ka gjithmonë nevojë për përmirësim, por këtu ka një rritje në raport me çka qenë më përpara. 

Ka shumë shembuj të rritjes profesionale në këtë aspekt, pra jashtë jetës informative, sidomos te kanalet tematike dixhitale që janë hapur.

Së fundi, nga pikëpamja menaxheriale, unë mendoj që duhet shtuar roli kontrollues i Këshillit Drejtues në funksion të transparencës më të lartë të shpenzimeve dhe të të ardhurave si një detyrim ligjor, por edhe shoqëror përballë të drejtës dhe interesit të publikut për t’i shërbyer.

Faleminderit!

Genc Pollo – Faleminderit, zoti Rakipllari!

Ju u përqendruat te lajmet e TVSH-së nisur nga përvoja juaj si anëtar i Këshillit Drejtues në mandatin e fundit dhe si kryeredaktor i “Panoramës”. Ju nuk jeni dakord me ndarjen e barabartë që ka tentuar Drejtoria e Lajmeve, gjë për të cilën në vitet 1990 ka luftuar Musa Ulqini, Pjetër Arbnori dhe në vitet e mëvonshme, deri diku, Valentina Leskaj. Po nëse nuk do të ishte ndarja e barabartë kohore, keni propozuar ndonjë model tjetër me të cilin do të ishin të lumtur, në mos të gjithë, të paktën shumica? 

Robert Rakipllari – Ndarja e barabartë kohore i shërben politikës, por nuk i shërben publikut. Pra, kjo është arsyeja se pse lajmet e Televizionit Publik Shqiptar kanë një audiencë të ulët. Pra, unë mendoj që duke ndjekur profesionalizmin, edhe pjesa politike do të jetë e kënaqur. 

Pra, mund të bëhet edhe balancimi politik nëse ndiqet linja profesionale. Nuk mund të jetë synimi i parë balancimi dhe minutazhi, se kjo nuk çon në atë që kërkon publiku, sepse  ky institucion do t’i shërbejë publikut dhe jo partive politike, sipas meje.

Musa Ulqini – Ligji për mediet elektronike, i vitit 1998, ka kërkuar jo vetëm nga transmetuesi publik, por nga të gjitha mediet elektronike private që ata ta informojnë publikun në mënyrë të paanshme. Nuk ka qenë asnjëherë pjesë e konceptit të ligjit që të ketë minutazh për partitë politike, por që transmetuesit publikë dhe privatë të realizojnë një informim të paanshëm dhe objektiv për publikun, madje ka edhe disa pika të tjera. Pra, si një detyrim jo vetëm për publikun, por edhe për privatin, sepse ata administrojnë frekuencat që janë pasuri kombëtare dhe e kanë detyrë ndaj publikut. 

Koncepti i minutazhit është një koncept për të cilin nuk ka luftuar vetë zoti Pollo, sepse është e pamundur të realizohet. Me 3 minuta unë mund të formuloj fjali të tmerrshme kundër liderit të opozitës dhe 3 minuta të tjera kundërshtari mund të mos thotë asgjë. Nuk është ky thelbi i standardeve demokratike, që janë kërkuar nga Këshilli i Europës, nga OSBE-ja dhe së fundi edhe nga delegacioni i Bashkimit Europian për të zbatuar ligjin për mediat elektronike.

Robert Rakipllari – Jam plotësisht dakord me ju, madje edhe unë këtë po thosha, por praktika të çon te pjesa që duhet të jenë në rregull me minutazhin dhe jo me pjesën e shërbimit ndaj publikut.

Fatmir Toçi – Zoti Rakipllari, përshëndetje!

Ju jeni gazetar i njohur, me përvojë shumë të gjatë dhe aktive jo vetëm brenda gazetës, por edhe nëpër studio të ndryshme televizive. Të gjithë jemi në një mendje, edhe komentet që kanë bërë forcat e ndryshme politike kanë treguar se problemi më i madh i Radiotelevizionit Shqiptar, kur bëhet fjalë për informacionin, është Departamenti i Informacionit, i cili i është nënshtruar politikës dhe këtu nuk bëj dallime midis krahut të majtë e të djathtë, dikush më shumë, dikush më pak, duke dhënë atë imazh që ka sot Televizioni Publik Shqiptar.

Në qoftë se ju nesër do të jeni anëtar i këtij Këshilli, me urimin që të jeni, çfarë do t’i ndryshoni ju nga pikëpamja strukturore këtij departamenti? Ne jemi dëshmitarë të një fakti të hidhur që ky është një departament, i cili nuk varet fare nga Televizioni Shqiptar. Formalisht varet, por realisht varet nga telefoni i politikës. Mendoni se mund të ndryshoni diçka në këtë strukturim?

Robert Rakipllari – Faleminderit, zoti Toçi, për pyetjen!

Ju keni qenë anëtar i Këshillit Drejtues të Televizionit dhe e dini që unë kam vetëm një votë. Drejtori i Informacionit zgjidhet nga Këshilli Drejtues, por unë kam vetëm një votë.

Genc Pollo – Drejtori i Informacionit zgjidhet nga Këshilli Drejtues. 

(Diskutime pa mikrofon.)

Robert Rakipllari – Në mandatin e shkuar propozohej nga drejtori, por merrej vota e Këshillit Drejtues. Në këtë aspekt, Këshilli mund të kërkojë që drejtori i Informacionit, që është post i rëndësishëm, të jetë një profesionist i mediave dhe jo militant partie. 

(Diskutime pa mikrofon)

Po qe militant, vështirë të realizohet ajo që duam.

Genc Pollo – Ka pyetje të tjera?

Myqerem Tafaj – Ne zhvilluam një konferencë të përbashkët me OSBE-në dhe ju, si anëtar i bordit, me gjithë këtë përvojë që keni në media, si e shihni realisht këtë qasje, këtë synim që kemi ne për ta shndërruar televizionin në institucion të pavarur me një nivel të lartë profesional, sipas disa modeleve që neve na prezantuan disa ekspertë?
Robert Rakipllari – Unë mendoj që është e vështirë, sepse procesi i menaxhimit publik ka vështirësitë e veta, por nëse do të fillojë puna për të zgjedhur profesionistë dhe anëtarët e Këshillit do të jenë njerëz profesionistë, dhe menaxhimi do të ketë rritje profesionale, atëherë ka shanse që ky institucion ta kapërcejë këtë fazë. Unë besoj te përzgjedhja e emrave, sepse formalisht ligji jep garanci për këtë. E rëndësishme është se kush do të zgjidhet drejtor i Televizionit, drejtor i Radios, të cilët do të zgjidhen nga Këshilli Drejtues.

Bedri Hoxha – Ju e dini shumë mirë që profesionistët në gazetari sot paguhen mirë dhe TVSH-ja ka prodhuar shumë prej tyre, të cilët sot punojnë në televizione të tjera për këtë arsye. Çfarë duhet bërë në këtë drejtim? Kjo mendoj unë është thembra e Akilit për të përmirësuar RTSH-në. Po të ndryshojmë sistemin e  pagesave, çfarë reforme mendoni ju?

Robert Rakipllari – Aty janë bërë disa reforma jo të plota, që i kanë dhënë mundësi drejtorit të Përgjithshëm të bëjë ndryshime në paga etj. Mënyra menaxhimi ka, thjesht është çështje vullneti, qoftë edhe vullneti politik, por kjo varet edhe nga profesionalizmi i atij që do të jetë, sepse koorporatat publike, siç mund të jetë edhe TVSH-ja, kanë sukses, nuk janë pa shpresë.

Alfred Peza – Në dijeninë time ka hapësira edhe aktualisht, por edhe vetë bordi e ligji krijojnë hapësira që të zbatohen më mirë marrëdhëniet e tregut brenda një enti publik, siç është Radiotelevizioni. Për shembull, ka rroga që mund të shkojnë 1-3 milionë lekë të vjetër, plus që këto mund të lidhen fare mirë qoftë edhe me përqindjet e reklamave. Edhe Bruno Vespa punon te RAI, që është ent publik dhe merr 1.8 milionë euro në vit. Këto gjëra zgjidhen nëse ka vullnet. E rëndësishme është që marrëdhëniet të jenë të lidhura mes cilësisë, mes produktit dhe interesit publik për produktin dhe pagesën.

Robert Rakipllari – Këta persona të mos vijnë me telefon nga lart, por t’u nënshtrohen procedurave.

Genc Pollo – Edhe njëherë për kompetencat. Sipas ligjit në fuqi, Këshilli Drejtues emëron dhe liron drejtorin e Përgjithshëm me 2/3 e votave, që është një kandidaturë konsensuale, të paktën ky është synimi i ligjvënësit; me shumicë të thjeshtë zëvendësdrejtorin e përgjithshëm dhe drejtorët e subjekteve përbërëse, që janë TVSH-ja dhe Radioja.

Robert Rakipllari – Kam përshtypjen që futet edhe drejtori i informacionit te subjektet përbërëse.

Genc Pollo – Kjo përshtypje është e kuptueshme, por varet, sepse subjektet përbërëse duhet të jenë definuar në ligj se cilat janë.

Robert Rakipllari – Por rolin më të madh e ka drejtori i Përgjithshëm, sepse ai mban përgjegjësi për menaxhimin.

Genc Pollo – Ka pyetje të tjera?

Nuk ka.

Duke ju falënderuar për prezantimin tuaj, ju urojmë sukses në këtë garë dhe mbarësi.

Robert Rakipllari – Ju falënderoj edhe unë!
Genc Pollo – Federata e Paqes Universale propozon zotin Fedinand Samarxhi, gazetar, për anëtar të Këshillit Drejtues.

Mirëdita, zoti Samarxhi!

Mirëserdhët në komisionin tonë!

Ju jeni kandidat i propozuar nga Federata e Paqes Universale për anëtar të Këshillit Drejtues të RTSH-së. Do t’ju lutesha që brenda 3 minutave të shpjegonit motivin tuaj dhe çfarë synoni të bëni për të përmirësuar punën e RTSH-së, nëse do të shërbeni si anëtar i këtij Këshilli.

Ferdinand Samarxhi - Anëtari i Këshillit Drejtues duhet të jetë partizan i flaktë i disa parimeve kryesore, që janë të domosdoshme për një institucion publik.

Parimi i parë është gjithëpërfshirja, domethënë programet për çdo segment të shoqërisë dhe për çdo platformë transmetimi, sepse kështu rritet e shëndoshet më shumë ajo.

Parimi i dytë është pavarësia, domethënë paanësia e plotë e institucionit jo vetëm në informacion, por i çdo platforme, në çdo program, pavarësisht formatit, duhet të jenë në dobi të audiencës dhe jo të politikës. Kështu përfshihet edhe punësimi i stafit sipas sfidave, jo bindjeve.

Parimi i tretë është përsosmëria, domethënë media publike duhet të ketë standard më të lartë të integritetit, profesionistit dhe cilësisë. Media publike duhet të nxisë talente.

Parimi i katërt është që anëtari i Këshillit Drejtues duhet të jetë partizan i flaktë edhe i diversitetit. Meqenëse audienca përbëhet nga grupe të ndryshme shoqërore, kulturore e me besime të ndryshme fetare, minoritete, media publike duhet të jetë e larmishme dhe pluraliste. Këtu futet edhe problemi i çështjeve fetare, ku duhet të kemi parasysh harmoninë dhe bashkekzistencën fetare që ekziston te populli ynë që në kohët më të lashta deri në ditët e sotme.

Gjithashtu, anëtari i Këshillit Drejtues duhet të jetë një simpatizant i përgjegjësisë që do të ketë ky institucion publik, që të ketë përgjegjësi për të gjithë audiencën, për të gjithë platformën që transmeton një institucion publik.

Një parim tjetër është që media publike duhet të jetë një forcë novatore në mjedisin mediatik, në teknologji e në programe.

Të gjitha këto duhet të mbështeten nga një legjislacion i fortë, nga një buxhet që mund të arrihet në mënyra nga më të ndryshme, sipas mundësisë dhe përbërjes së Këshillit dhe vetë drejtuesit të institucionit publik.

Genc Pollo – Faleminderit, zoti Samarxhi, për prezantimin tuaj!

Jeni nga të paktët që i jeni përmbajtur kohës, madje keni lënë edhe minuta të tjera për pyetje dhe përgjigje.

Jeni njohës i RTSH-së, keni punuar gjatë atje.

Ka pyetje?

Zoti Toçi.

Fatmir Toçi – Faleminderit!

A mendoni se është e mjaftueshme hapësira që Televizioni Publik u jep emisioneve të kultit? Si e mendoni ju nëse nesër do të jeni anëtar i Këshillit Drejtues?

Ferdinand Samarxhi - Ligji ka hapësirë të caktuar për mënyrën e transmetimit. Ndoshta dixhitalizimi do të bëjë të mundur që t’u jepet më shumë hapësirë edhe këtyre programeve, që në televizionet private janë më shumë të pasqyruara, pasi ata kanë shumë platforma. Megjithatë, Radio dhe Televizioni Publik e kanë kryer mirë këtë detyrë për sa i përket çështjes së tolerancës, harmonisë fetare, gjë që ka ndikuar drejtpërdrejt në shoqërinë shqiptare dhe te ne ndihen të gjithë të barabartë për sa u përket besimeve fetare. Festat fetare ose aktivitetet e tjera fetare janë pasqyruar  jo vetëm në edicionet informative, por edhe në programe të veçanta.

Genc Pollo – Faleminderit!

Nëse nuk ka pyetje të tjera, ju falënderoj për prezantimin tuaj dhe ju uroj suksese!

Zonja dhe zotërinj, kemi këtë situatë të Komisionit për Median dhe Edukimin: zoti Altin Shegani ndodhet në Francë, por ka shprehur dëshirën për të kandiduar dhe ka dërguar të gjitha materialet që i ka sekretarja. Zotërinjtë Abaz Hado, Kolec Trabohini, Marenglen Gjonaj, Endrit Çobani, Ruben Shima dhe zonjat Ledine Mandia e Erinda Ballanca ose kanë njoftuar se tërhiqen nga kjo garë, ose thjesht nuk janë paraqitur.

Për Sheganin, që insiston, mund ta shikojmë pozitivisht, sepse, duke qenë se ka një arsye objektive të fortë, mund ta dëgjojmë. Këta që nuk janë paraqitur pa dhënë asnjë sinjal, në qoftë se do thoshin që janë të pamundur, mund të bënim një mbledhje tjetër vetëm për ta.

Alfred Peza - Zoti Kryetar, ka një njoftim nga zoti Abaz Hado që tërhiqet.

Genc Pollo – Atëherë, Mandia, Gjonaj, Shima, Ballanca  dhe Petraq Milo janë tërhequr. Traboini thjesht nuk është paraqitur.

Për Sheganin jemi dakord që të përfshihet në konkurrim? Dakord.

(Diskutime pa mikrofon.)

Prioritare në punën e komisionit është projektligji për buxhetin dhe aktet e tjera të lidhura me të, por shpresoj që brenda dhjetorit do të mblidhemi për të bërë seleksionimin. Kështu që është një ditë që s’e njoftojmë dot që sot. Ajo që unë do të thosha për këtë mbledhje, duke pasur parasysh natyrën e dëgjesave, çështjen, sensitivitetet personale dhe kërkesën e ligjit që reputacioni dhe personaliteti i kandidatëve të mos cenohet në asnjë mënyrë, do të voliste që këtë mbledhje komisioni ynë ta bënte të mbyllur, pa praninë e medieve dhe vetëm me praninë e atyre që përcaktojmë se duhet të jenë dhe jo palëve që s’kanë të bëjnë me komisionin. Shpresoj që edhe me këtë do të biem dakord.

Alfred Peza -  Mendoj që paralel me këtë, në të njëjtën seancë të bëhet edhe pjesa për kandidatët për kryetarë të Këshillit.

Genc Pollo – Të caktojmë një datë dhe brenda një dite bëjmë dëgjesat e kryetarëve dhe pastaj procedojmë. Domethënë do të presim sa të skadojë afati. Kanë ardhur disa kandidatura. Arjana, a mund t’i lexosh për komisionin, të lutem!

Ariana Mero – Kristaq Traja, Mero Baze, Artan Mullai.

Alfred Peza – Kam informacion nga protokolli se është regjistruar edhe Ylli Pata i ATSH-së.

Genc Pollo – Jashtë kësaj teme, ATSH-në e kemi për ta dëgjuar, por duhet parë buxheti, se kam sinjale se qeveria ka idenë se ATSH-ja duhet abroguar si e tillë, domethënë Shqipëria nuk ka nevojë për një agjenci zyrtare lajmesh.

Alfred Peza – Jo, jo, nuk është ashtu. Madje është ndër të paktat institucione që nuk i është hequr edhe ai 30% i strukturës.

Genc Pollo – Kështu kam dëgjuar, pra, është temë interesante. Te godina e saj duan të çojnë Ministrinë e Integrimit. Megjithatë, kur të na vijnë zyrtarisht, atëherë mund të flasim, por kështu kam dëgjuar se ka plane. Kur hoqën Ministrinë e Mbrojtjes, që ishte simbolike, këto të tjerat ...

Atëherë, pak a shumë, ramë dakord për këto gjëra. Kemi edhe procesverbalin e mbledhjes së shkuar për të miratuar. 

Kam një pyetje: a e lexoni ndonjëherë paraprakisht se si jua kanë zbardhur fjalën, ndërhyrjen tuaj? Unë e lexoj paraprakisht, se tjetër mund të them e tjetër mund të shkruhet, gjë që është gabim, se sintaksa apo gramatika nuk del gjithmonë si duhet. 

Alfred Peza – Zoti Kryetar, kam përshtypjen se edhe amendamenti që kam paraqitur për AMA-n është sigluar nga këshilltari i parlamentit dhe ndoshta kolegët duhet të njihen zyrtarisht me propozimin.

Genc Pollo – Mund të qarkullohet, por nuk është futur në Konferencën e Kryetarëve për t’u shqyrtuar.

Besoj se jemi dakord me procesverbalin. Dakord.

(Ka diskutime pa mikrofon.)

Mbyllet mbledhja.
          Sekretare                                                                       Përgjegjëse e sektorit të

        Mimoza Hafizi                                                                 komisioneve parlamentare 

